text:
WILLEMSTAD— Meskos ku hopi kompania mundialmente i na Kòrsou, ADC N.V. tambe ta eksperensiá e efektonan di e pandemia di Covid-19 den e último dianan.
Den e situashon ku tin awor aki, hopi trahadó di ADC ta malu na kas òf pa motibu di tabata den kontakto ku hende kontagiá (‘close contact’) ta den karentena. Den práktika esaki ta nifiká ku tur dia tin ku schuif pa asina por habri tur lokalidat pa sirbi tur kliente.
Alabes pa motibu di e kantidat di kontagio ku ta subiendo, hopi hende ku síntoma ta akudí na dòkter di kas/GGZ pa despues nan bin hasi un tèst. Tin tambe un kantidat di persona ku ta bin hasi tèst pa motibu ku nan tabata den kontakto ku un persona ku a tèst positivo. Ta bin aserka ku e kantidat di turista ku ta bishitando nos isla tin ku hasi e tèst antígeno na momentu ku nan tin tres dia na Kòrsou. Tur esakinan por kontribuí na reinanan largu na lokalidatnan di tèst Covid-19.
Pa e servisio na e diferente lokalidat kana mas rápido, ADC kier pidi tur hende registrá via www.covid19pcrtestcuracao.com. Di e forma aki e tempu di espera ta bira muchu mas kòrtiku. Aktualmente hopi hende no ta hasi esaki I esei ta pone ku bo tin un grupo di hende ku a registrá i un otro grupo ku ta yega pa tèst sin registrá. Ta bon pa indiká ku klientenan ku no registrá ta tene man komo ku mester yena tur informashon na e momentu ku nan yega.
Pa loke ta trata nos sentro di servisio na Palu Blanku, personanan ku ta bin via dòkter di kas/GGZ tin ku hasi uso di e ‘drive thru’. Ta dirigí tur vehíkulo pa e área aki. Personanan ku ta bin hasi tèst pa bai di biahe/òf pa motibu personal i e tèst antígeno riba nan di 3 dia por hasi e tèst aki parti paden di e lokalidat. Komo fasilidat èkstra parti atardi entre 4’or i 7’or tin oportunidat pa kliente ku no por registrá “walk in”, pues drenta sin sita i hasi un tèst.
Na e sentronan di servisio di ADC na Lions Dive, Papagayo i Aeropuerto klientenan ku a registrá so por akudí. Si no tin espasio disponibel pa traha sita, e kliente por skohe un otro lokalidat di ADC.
ADC ta pidi klientenan pasenshi i alabes komprenshon pa e situashon. Nos trahadónan ta hasiendo nan máksimo esfuerso pa sigui brinda e servisio.
Pa mas informashon tokante orarionan i lokalidatnan pa tèst Covid-19 por bishitá nan wèpsait òf página di Facebook.


c: text/html

text:
Riba 17 mart 1949 ta 70 aña di e promé elekshon general (hende muhé i tur hende hòmber por a vota). Esaki ta e promé artíkulo pa konmemorá e echo.
Vikario apostóliko di Kòrsou, mgr. Van der Veen Zeppenfeldt algun dia promé ku elekshon pa Staten riba 17 mart 1949 ta saka un Karta di Kuaresma atvertiendo katólikonan pa no vota riba Partido Demokrat (DP) pasombra e partido ta “kontra di e prinsípionan katóliko”, esta “christelijke orde en een betere beleving van het christendom”. Segun e iglesia, DP siendo no katóliko, tabata inkapas pa goberná kristianamente. No ta un sorpresa ku DP a protestá fuertemente kontra di elekshon riba djaluna pasombra katólikonan tabata usamisa riba djadumingu pa propagá i influensiá voto (https://alexdavidrosaria.blog/2019/01/15/pakiko-ta-vota-riba-djabierne/).
Den e mesun karta mgr. Van der Veen Zeppenfeldt ta pidi pa no vota pa Nationale Volkspartij (PNP) i ta menshoná mr. dr. Moises da Costa Gomez (Dòktor) na nòmber apesar ku PNP tabatin un ideologia kristian. Dòktor lo tabata asta peligroso den su wowonan. E rabia di iglesia katóliko riba Dòktor pa kua finalmente pastor Amado Römer na 2007 a pidi pordon, tin su historia. Na 1935 mgr. Verriet i Dòktor a lanta Partido Katóliko (CRKP). Sinembargo pa Dòktor, CRKP tabata ‘slow’ pa sostené derechi di voto universal i outonomia interno. Dòktor a kibra ku CRKP na 1948, pero no a entregá su asiento na partido. CRKP ta kibra i algun miembro ta lanta Partido Katóliko di Pueblo (KVP). Hopi ta brua CRKP i KVP den otro. Ta dos partido diferente. Otro miembronan di CRKP ta sigui Dòktor i lanta PNP. E odio di iglesia kontra Dòktor tabata asina profundo ku a ninga dera Dòktor den un santana katóliko.
Kua tabata e úniko partido ku mester a vota p’e segun iglesia katóliko? KVP. Pasombra e tabata e úniko komprometé na prinsipionan di Vatikano i iglesia. Resultado di elekshon tabata un sla formal pa iglesia. KVP a saka solamente un asiento i PNP a gana elekshon. E prinsipal defensor di iglesia katóliko, korant Amigoe, a papia di “een klap in ons gezicht”. DP, ku a sali na di dos lugá djis tras di PNP, a premirá e komienso di final di e era di dominio di iglesia den polítika.
Willemstad, Curaçao

robotstxt: allowed

filter: keep


text:
…di 18 pa 23 di aprel…
WILLEMSTAD – 10 di aprel 2019 –Ofisina di Turismo di Kòrsou (CTB) huntu ku diferente entidat públiko i privá a uni forsa un biaha mas pa ehekutá Operashon Siman Santu. E aña aki Operashon Siman Santu ta tuma lugá di 18 pa 23 di aprel 2019. Meta di Operashon Siman Santu ta pa optimalisá seguridat i limpiesa durante di e temporada di Siman Santu. Esaki ta na benefisio di tantu e turistanan ku ta di bishita riba nos pais i tambe nos pueblo lokal. E tim enkargá ku e operashon ta konsistí di representantenan di: Kuerpo Polisial Kòrsou, Selikor, Warda Kosta, Citro, Ambulans, Rode Kruis, Stichting Slachtofferhulp Curaçao, Janthiel Security, Hawk Eye Security i CTB.
CTB a informá ku den kuadro di Operashon Siman Santu meskos ku tabata e kaso añanan anterior huntu ku demas stakeholders a apuntá algun playa públiko i atrakshon turístiko na unda lo bai optimalisá seguridat, servisio di limpiesa i di tualèt portátil. Durante e wikènt tras di lomba e tim a bishitá e diferente arianan komo preparashon pa Operashon Siman Santu ku ta inisiá dia 18 di aprel awor.
Pa e parti di Kuerpo Polisial a informá ku lo bai tin dos punto prinsipal di sosten kual ta e pòst na Montaña i esun na Barber. E otro pòstnan tambe lo yuda kubri e arianan turístiko. Mas aleu Kuerpo Polisial a informá ku e siguiente medidanan di prevenshon ta vigente: Shofùrnan mester sòru pa tur dokumentu di nan vehíkulo ta na òrdu i e vehíkulo mes mester ta den un bon estado tékniko; lo tin sufisiente unidat tantu uniformá komo na sivil ku lo kontrolá na e diferente playanan pero tambe otro sitionan turístiko; un petishon pa no laga kosnan di balor den outo atras; stashoná vehíkulo na sitionan ku tin sufisiente iluminashon; sigurá bo mes ku bo vehíkulo ta di lòk i ku tur e glasnan ta será promé ku bandoná e vehíkulo. Polis lo traha den estrecho koperashon ku kompanianan di seguridat na playanan i tambe otro instansianan ku ta duna yudansa di emergensia pa garantisá un yudansa profeshonal rápido i efektivo. Lo bai tin kòntròl di tráfiko na diferente sitio. E Departamentu di pèrmit di Polis lo kontrolá tambe establesimentunan pa chèk si tur pèrmit ta na òrdu. Brantwer i Stichting Slachtofferhulp Curaçao lo ta disponibel pa den kaso ku esaki ta nesesario. Ta bon pa anunsiá tambe ku den kaso ku e aria di Caracasbaai tin hopi vehíkulo i ta opstakulisá e tráfiko motorisá, polis por tuma medidanan nesesario pa garantisá e fluho rápido di tráfiko. Pa kasonan no urgente por yama 917 i den kaso di urgensia por yama e number 911.
Warda Kosta lo tene kòntròl riba botonan pa chèk si tur dokumentonan i rekisitonan di seguridat ta abordo i na òrdu: entre otro vèst, flair i aparato pa paga kandela. Lo tin kòntròlnan riba komportashon di botonan i tambe sea-doo sigur kaminda hende ta landa. Tambe lo kontrolá riba uso di alkohòl. Ademas Warda Kosta konhuntamente ku CITRO lo atendé kasonan di reskate riba laman. Den kaso di emergensia por yama 913. Puntonan importante: tene kuenta ku kantidat di pasahero ku ta permití den e boto, mester tin aparatonan pa komuniká abordo; Radio VHF, telefòn selular ku bateria kargá i tambe flairnan pa por indiká bo posishon den kaso di búskeda.
Pa loke ta trata e parti di limpiesa Selikor a anunsiá ku lo amplia e skema di rekohé shushi na e diferente playanan. Na e playanan kaminda tin tualèt portátil e personal di Selikor lo sòru pa limpia i desinfektá esakinan ku regularidat. Ta hasi un petishon na esnan ku ta kedando na un wikènthùis durante di Siman Santu pa no bai benta nan sakunan di shushi den e kònteinernan ku tin ubiká na e playanan mirando ku e dianan ei lo tin hopi usuario na playanan. Konsekuentemente e kònteinernan lo no bai ta sufisiente. Konforme e skema normal Selikor lo pasa rekohé e shushinan di wikènthùis riba djaluna i spesialmente pa e temporada di Siman Santu a pone un dia èkstra kual lo ta riba e djasabra. Por depositá shushi tambe na Landfill Malpais. Number di pikèt pa Selikor lo ta: 566-1635.
Ban disfrutá huntu di un Siman Santu trankil tantu pa nos mes komo nos bishitantenan for di eksterior. Kòrsou ta Dushi, bib’é, stim’e.


text:
Fair Trade Authority Curaçao (FTAC) i Fundashon pa Konsumidó (FpK) a sera un akuerdo di koperashon. E akuerdo aki ta hasi posibel pa FpK por entrega keho di konsumidónan tokante kompetensia inhustu na FTAC. Tambe FTAC i FpK huntu por bai duna informashon entre otro riba e reglanan nobo di kompetensia.
FTAC a wòrdu instituí a base di e Ordenansa Nashonal enkuanto Kompetensia pa supervisá i enforsá den tur sektor ekonómiko di Kòrsou e reglanan di kompetensia liber. FTAC ta aktua kontra empresanan ku ta stroba, limitá o falsifiká kompetensia hustu. E reglanan nobo den e Ordenansa enkuanto kompetensia ta vigente for di 1 sèptèmber 2017.
FpK a keda fundá na aña 1975 komo un organisashon independiente, liber di afiliashon polítiko òf religioso, pa representá interes di konsumidónan di Kòrsou den tur sentido. E ophetivo ta pa logra un posishon hurídiko, ekonómiko i sosial di pleno derechi pa e konsumidó. No opstante ku pa FpK eskoho propio di e konsumidó ta para sentral, tambe ta pone atenshon na konsientisashon di e konsumidó tokante konsekuensianan sosial di konsumo partikular i kolektivo.
Den e akuerdo di koperashon a fiha palabrashonnan tokante aktividatnan konhunto pa duna informashon tokante e reglanan di kompetensia hustu i entrega di keho di konsumidónan tokante problemanan di kompetensia inhustu na FTAC.
Presidente di FTAC Alberto ‘Chos’ Romero: “nos ta supervisá e reglanan di kompetensia hustu pa benefisio di e konsumidó. P’esei ta mas ku lógiko pa sera un akuerdo di koperashon ku e representante di interes di e konsumidó. Dor di duna informashon huntu i risibí señalnan tokante problemanan di kompetensia inhustu di FpK nos supervishon por bira mas efektivo.”
Presidente di FpK señora Adria Pieters-Stuart: “komo representante di konsumidónan na Kòrsou, nos ta kontentu di firma e akuerdo aki. Awor ta posibel pa depositá kehonan tokante sospecho di por ehèmpel akuerdonan di preis òf mal uso di poder. I promoshon di kompetensia sano lo ta semper den benefisio di e konsumidó.”
Pa mas informashon tokante e komunikado di prensa aki por tuma kontakto ku señor Marc Marshall (FpK) na +5999 462 6666 òf señora Jeanne Fabian (FTAC) na +5999 461 0067


text: Durante rueda di prensa di Ministers awe, Minister di Salubridat, Labor i Asuntunan Sosial Omar Ottley a anunsiá ku ela firma e konseho di SER pa por indeksá e salario minimo. E minister no a divulgá kuantu esaki lo bira mirando ku ainda esaki mester bai Konseho di Ministers pa nan konseho i aprobashon. Tambe e minister a anunsiá ku Parlamento a aprobá leinan di ZVOV pa subi e minimo pa kubertura médiko di SZV, tambe otro leinan di SZV ku a haña aprobashon di Konseho di Ministers, pendiente pa bai Parlamento.


text:
DEN HAAG – Ombudsman Nashonal entrante otro siman lo bai trata keho na papiamentu tambe, asina ombudsman Reinier van Zutphen ta bisa. Un grupo di su kolaboradónan despues ku tabatin krítika ta bai siña papiamentu.
Aña pasá den un publikashon di Ret Karibense tabatin krítika pisá riba Ombudsman Nashonal despues di un biahe di bishita pa Boneiru. Habitante ku por a papia solamente papiamentu, pa motibu di esaki no por a haña ayudo ku nan kehonan kontra gobièrnu seka e tim.
“Mi a skucha e krítika masha bon”, Van Zutphen ta enfatisá. “Ora mi a lesa esaki, mi a realisá ku Konseho Insular a pone papiamentu komo kondishon importante na 2012. I nos ta komprondé kon importante ta pa papia den bo idioma materno pa depositá un keho seka nos.”
“Awor nos a tuma un persona den servisio ku ta papia papiamentu. E koleganan ku a lanta na Hulanda a sigui lès di papiamentu i te ainda ta hasi esaki.” Ademas e Ombudsman mes tambe por papia un tiki papiamentu pa motibu di su trabou anterior komo wes na Kòrsou.
Mas kontakto ku habitantenan di Boneiru, Saba i Sint-Eustatius
Lo amplia e oranan di konsulta telefóniko for di otro siman. Habitante ku ta eksperensiá problema ku gobièrnu, tur djaluna por risibí un yamada di telefon grátis di e tim na Den Haag. Ke men na papiamentu tambe.
Banda di esaki tur rapòrt i relato anual tokante Karibe lo sali tambe na papiamentu i ingles. Tambe e kolaboradónan lo haña entrenamentu tokante e kultura i e diferenshanan den regla entre Karibe i Hulanda.
Ombudsman ta ‘severo’ pa su mes
“Krítika riba bo mes ta importante, pasobra nos tambe ta gobièrnu porfin”, segun Van Zutphen tokante e añanan ku a pasa. “Mi ta haña importante pa mi duna e bon ehèmpel, pa mi ta severo pa mi mes. Mi mester demonstrá ku por otro, pa asina hende konfia mi ku nan kombersashonnan.”
“Ombudsman Nashonal último tempu tambe tin un manera diferente pa ekspresá krítika. No ta solamente: raportá, at’akí e rekomendashonnan i konklushonnan, siguiente kaso. Nos a siña di esaki. Kritiká mas tantu por ta den forma di un karta kòrtiku òf un entrevista.”
No warda keho tur ora
Van Zutphen mas tantu ke hasi investigashon di su propio intenshon den Karibe. Ora bo kabes henter dia ta okupá ku e situashon finansiero difísil, bo pensamentunan ta: mi tin di kome si? E ora ei bo no tin tempu òf atenshon pa un karta pa gezaghèber òf un email pa Ombudsman.”
“Tambe si únabes bo haña ku gobièrnu a trata bo fo’i sla, bo no tin masha konfiansa den entregamentu di keho. Pa nos esaki tambe ta un motibu pa no warda te ora hende aserká nos. Manera un problema asina di awa na Sint-Eustatius, ku ta un problema grandi i serio, bo mester bai p’e manera nos ta bai aktualmente.”
Mas sèn pa investigashon den Karibe
Ombudsman Nashonal a haña mas sèn seka Den Haag pa yuda e habitantenan di e munisipionan karibense Boneiru, Saba i Sint-Eustatius. Remarkabel ta ku e kantidat di keho aña pasá a oumentá ku trinta porshento di 191 (2018) pa 220 (2019.
Atrobe tin atenshon pa pobresa
E aña aki di tur manera lo bini investigashonnan amplio di e situashon penoso pa adulto hóben i famia ku un mayor so. Tambe lo investigá e situashon di pobresa di e islanan, i kon polítika ta trata esaki, di nobo.


text:
Awe merdia despues di scol, un auto a alcansa un bicicleta cu un studiante riba dje. E mucha muhe tabata coriendo riba e caminda banda di EPB Hato riba acera. Dado momento, dor di matanan cu ta crece riba acera, el a bay baha e acera, subi caminda, pero no a tene cuenta cu trafico contrario. E auto a dal’e y el a cay riba caminda.
Polis y Ambulance a presenta na e sitio. A brinda e mucha muhe cuido mesora pero no tabata necesario hib’e Hospital. Su mama mes a busk’e y percura pa e bay cas pa descansa. E tabata hopi spanta.


text:
Share this on WhatsApp
Si bo puntra hende kico e origen di Zwarte Piet ta, bo lo tende diferente storia. E lo ta un homber blanco cu a bira preto door di pasa door di un schoorsteen. Of e ta un moro, cual ta referi na e poblacion Islamitico cu a colonisa Spaña den edad medio. Hopi lo bisabo cu nan no sa. E diferente storianan en berdad a wordo siña na mucha y adulto durante hopi aña. Pero kico ta e origen berdadero di e figura Zwarte Piet, y dicon e storia a keda cambia? Y cua elementonan stereotipo Zwarte Piet tin?
E prome Zwarte Piet
E prome biaha cu e figura Zwarte Piet a aparece tabata alrededor di 1850 den e buki ‘Sint Nicolaas en zijn Knecht’ di Jan Schenkman. Prome cu e temporada ey, Sinterklaas no tabata tin un ayudante (knecht). E nomber ‘Zwarte Piet’ no tabata wordo usa den e buki. Te alrededor di 1895 e nomber Zwarte Piet a bira mas comun (prome cu esey ela wordo yama 'Pieter').
Den e buki di Jan Schenkman, e knecht tabata illustra como un sirbido color scur, y no tabata tin stereotiponan racial. E tabata bisti un uniform di sirbiente pero e no tabata tin lipnan pinta cora, oorbel grandi, etc. E stereotiponan racial a wordo añadi y a sigui bira mas exagera den siglo 20, caminda cu e ayudante a wordo desaroya den e Zwarte Piet cu nos conoce awe.
Mitologia Germanico
E figura historico di San Nicolas a nace na Patara (awendia den Turkia). Pero tambe den folklor por atribui Sinterklaas na e storia di e dios Germanico yama Wodan. Wodan tabata den cielo y tabata tin su ekivalente den fierno, un asina yama spirito subteraneo cu den mitologia Germanico semper tabata wordo representa como color scur.
Un teoria ta cu e spirito subteraneo aki ta un fuente di Zwarte Piet su color preto. Considerando cu e prome ilustracionnan di Zwarte Piet obviamente ta mustra un persona di etnicidad color scur, y cu Zwarte Piet tabata wordo describi como un “kroesharige neger” den diferente publicacion, ta deshaci di e teoria aki.
E stereotiponan racial a wordo añadi y a sigui bira mas exagera den siglo 20, caminda cu e ayudante a wordo desaroya den e Zwarte Piet cu nos conoce awe.
Vestuario di Zwarte Piet
Segun Elmer Korin, docente di historia di arte na Universidad di Amsterdam, no tin duda cu e figura di Zwarte Piet tin influencianan di mucha color scur cu tabata esclavo (kindslaven). Cu pintura y historia di siglonan 17 y 18 e ta mustra riba e similaridadnan den e pañanan cu mucha esclavo y Zwarte Piet ta bisti. Segun Korin, ta conoci cu e esclavonan no tabata gusta bisti e vestuario.
Blackface
Zwarte Piet ta wordo compara hopi cu ‘blackface’. Blackface ta algo cu hopi Hulandes no sa di dje. Na Merca (y despues tambe na otro paisnan manera Inglatera) den siglo 19 y 20, personanan color scur no tabata mag di actua den teatro y den mundo di television. Pues hende color cla tabata pinta nan cara preto cu make-up pa asina representa y expresa stereotipo di un persona color scur. Hopi biaha haciendo esaki na un manera comico y exagera pa entretenimiento di e publico color cla.
Na dado momento hasta hende color scur mester a cuminsa pinta nan mes preto pa mag di practica nan instrumento riba escenario.
E practica di blackface a cuminsa rond di 1830 y a sigi pa mas cu 100 aña. E tabata algo hopi popular na Merca, y despues tambe na paisnan Europeo. E manera cu e ‘knecht’ di Sinterklaas a wordo transforma di un sirbido color scur pa e Zwarte Piet ful preto cu lipnan cora etc., ta duna e impresion cu Blackface a influencia e imagen di Zwarte Piet. Especialmente considerando e temporada di e desaroyo aki.
Blackface a wordo bandona den añanan 60 di siglo 20, ora cu e Civil Rights movement na Merca a cuminsa ricibi suficiente sosten pa exigi cambio. Awendia e no ta wordo usa mas pasobra e ta wordo considera racista y ofensivo.
E manera cu e ‘knecht’ di Sinterklaas a wordo transforma di un sirbido color scur pa e Zwarte Piet ful preto cu lipnan cora etc., ta duna e impresion cu Blackface a influencia e imagen di Zwarte Piet.
Esclavitud
Awendia, masha hopi hende no ta kere cu un figura cu ta forma parti di e cultura Hulandes por tin di haber cu esclavitud. Hopi tin e impresion cu Hulanda no tabata envolvi den e practica di esclavitud y bendemento di esclavo. No ta straño cu hopi persona cu a lanta na Hulanda tin e impresion ey, ya cu na Hulanda no a dedica suficiente atencion na e parti aki di nan historia. E materia cu scolnan na Aruba ta siña studiantenan, a wordo basa riba e curiculo Hulandes, pues no ta straño cu hopi hende na Aruba tambe tin un falta di conocemento riba e tema aki.
E realidad ta cu Hulanda ta responsabel pa traslada alrededor di 550.000 Africano for di Africa pa otro parti di mundo, for di cual alrededor di 75.000 lo a muri prome cu nan a yega nan destinacion. Te na 1863 Hulanda a aboli esclavitud. No por descarta cu e fenomeno di esclavonan Africano y racismo pa cu persona color scur a influencia loke a bira Zwarte Piet.
Stereotipo
Banda di e discusion di e origen di Zwarte Piet, tin discusion riba e elementonan stereotipico di personanan color scur. Similar na blackface, Zwarte Piet tin lipnan accentua pa pone nan mustra mas diki, cual ta un stereotipo di hende color scur. Esaki tabata wordo haci den un forma exagera, especialmente den ilustracionnan di Zwarte Piet.
Un otro aspecto cu ta wordo considera stereotipico ta e renchi di orea di Zwarte Piet. E estilo di e renchi di orea ta e estilo ‘creol’ di Africano. Manera menciona caba, e verstuario di Zwarte Piet ta similar na e vestuario cu mucha color scur esclavo mester a bisti.
Un desaroyo cual pa motibonan obvio a bira menos cu tempo, ta e custumber pa Zwarte Piet papia cu un accent Surinameo, hopi biaha exagera. No tabata algo straño pa wak Zwarte Pieten riba television Hulandes ta papia manera Surinameo, bailando loco riba musica Caribense y actua manera hende bobo. Sigur e lo a pone mucha hari, pero na mesun momento tabata haci bofon di Surinameo color scur, cual tabata e grupo mas grandi di imigrantenan na Hulanda den e temporada ey.
No por descarta cu e fenomeno di esclavonan Africano y racismo pa cu persona color scur a influencia loke a bira Zwarte Piet.
Conocemento y realisacion
Mester remarca cu no ta corecto pa asumi cu esnan cu no kier cambia Zwarte Piet automaticamente ta racista. En berdad hopi a haci expresionnan y comete actonan racista den direccion di personanan color scur cu ta 'contra' Zwarte Piet. Pero tambe tin hopi hende cu ta ‘pro Zwarte Piet’ cu no ta racista. Nan a lanta cu Sinterklaas y Zwarte Piet y a celebra e tradicion hopi aña inocentemente, sin pensa riba e origen y e efecto cu e por tin den sociedad. Por nota cu na Hulanda hopi persona ta remarca cu tabata pa motibo di un falta di conocemento cu nan no por a wak algo malo den Zwarte Piet. Tambe ta wordo menciona cu no ta facil pa acepta y admiti cu un tradicion di bo pais (Hulanda), algo cu bo tin bunita recuerdo di dje como mucha, en berdad tin elementonan racista.
Segun Verene Shepherd (directora di Institute for Gender & Development Studies, profesora di historia social y miembro di e Working Group of Experts on People of African Descent di Nacionnan Uni), falta di conocemento ta e rason primordial dicon pueblo Hulandes no ta mira e malo den e tradicion di Zwarte Piet. “If you don’t know the history, you are not going to understand why some people are offended by this”, segun Shepherd.
Un comision special di Nacionnan Uni cu a investiga e fenomeno di Zwarte Piet, a yega na e conclusion cu e ta racismo y cu cambio mester bin den e apariencia di Zwarte Piet y su relacion cu Sinterklaas.
Cambionan
Mientras cu ainda hopi hende no kier pa Zwarte Piet wordo cambia, e elementonan cu influencianan discriminatorio ta mustra di ta algo cu Hulanda no por ‘scapa’ for di dje. E apariencia y actuacion di Zwarte Piet a wordo cambia na varios ocacion. Tambe e storia cu ta wordo conta na mucha a cambia. Prome, Zwarte Piet tabata un sirbido color scur ‘no mucho sabi’. Cu tempo ela bira un ayudante cu no ta un persona color scur, pero a bira completamente scur door di pasa door di un schoorsteen. Hopi di e cambionan a wordo haci despues di basta critica riba Zwarte Piet. Contrario na loke hopi hende ta kere, for di algun decada pasa caba tin critica riba Zwarte Piet. Den hopi caso e critica a wordo considera na su luga, cual a conduci na varios di e cambionan. Pero e cambio principal cu mayoria di esnan cu kier cambia Zwarte Piet kier wak (schmink preto), te ainda no a wordo acepta completamente.
E hecho cu na Aruba, y tambe na Corsou, keto bay tin Zwarte Pietnan mas 'tradicional' na yegada di Sinterklaas, ta wordo usa como argumento cu na Hulanda Zwarte Piet tambe mester wordo acepta den su forma tradicional.
Mientras cu e discusion tocante Zwarte Piet mas tanto ta trata si Zwarte Piet ta un figura racista, poco poco mas persona ta acepta cu no por nenga cu Zwarte Piet tin elementonan cu influencianan racista. Pa esnan cu conoce e historia di Zwarte Piet, e pregunta principal den e discusion no ta ‘si Zwarte Piet tin elementonan racista’, pero ‘si mester cambia e elementonan racista of no’.
No mester lubida riba e grupo cu ta gosa mas hopi di e tradicion di Sinterklaas: muchanan. Ta mustra cu mayoria adulto ta di acuerdo cu muchanan lo gosa mesun hopi di e celebracion si Piet lo tin ‘zwarte vegen van de schoorsteen’, of si Piet haya diferente colornan.
Aruba
Durante e yegada di Sinterklaas na Aruba (2018) por a nota mas cu 100 ‘Piet’ cu tabata tin nan caranan pinta completamente preto. E hecho cu na Aruba, y tambe na Corsou, keto bay tin Zwarte Pietnan mas 'tradicional' na yegada di Sinterklaas, ta wordo usa como argumento cu na Hulanda Zwarte Piet tambe mester wordo acepta den su forma tradicional.
Fuente: Gabinete Wever-Croes (Facebook)
Un ehempel recien di e tipo di argumentacion aki ta e articulo 'Zwarte Piet is op Aruba geen probleem' skirbi pa Arnoud Kuijpers, den cua e ta elogia cu Arubiano no tin problema cu Zwarte Piet tradicional. E pregunta cu ta surgi, ta si e sentimentonan na Aruba y Corsou lo ta mescos si tin mas conocemento di e historia tras di Zwarte Piet.
Documentario 'Zwart Als Roet'


text:
Historia di Aruba: E biaha aki nos lo dedica un articulo na un sucedido hopi tristo den cual dos primo cu tabata na e “wrong place at the wrong time” a perde nan bida.
Na Aruba nos conoce varios boca di lama. Un di mas conoci ta Boca Mahos, e boca aki ta y tabata wordo hopi bishita, Boca Mahos tin su historia.
Criamento di tribon y otro pisca grandi na Boca Mahos
Den añanan 70 pa 80 e tabata e sitio unda diariamente tabata tira carni afgekeurd y restonan di bestia, cu wordo mata na Abattoir. Esaki na dado momento a bira un actividad di cual tur dia na e mesun ora hopi hende tabata bay para na e rand di e boca pa mira con e piscanan grandi y tribon tabata drenta den e boca pa come.
Na e rand di e Boca tabata tin algo traha di cement caminda e trucknan tabata para.
Mirando cu Aruba tabata y ta un isla turistico, despues cu a cuminsa ripara cu piscanan grandi y tribonnan tabata yega hopi cerca di nos costanan, a dicidi di stop di crianan y asina a para e tiramento di e restonan di bestia den lama.
suicidio y hogamento
Un otro historia tristo di Boca Mahos tabata, cu akinan hende a yega di cay den lama y a hoga, tambe tin hende cu a yega di comete suicidio y otro cu a trata na comete suicidio.
Boca Mahos tin un otro historia hopi tristo na cual nos lo dedica nos mes na dje, dia 22 di november proximo lo cumpli 40 aña di e tragedia tristo aki.
Victoriano y Jorge Erasmus a sali bay pisca na baranca
Diasabra 22 di November 1980, den careda di 5’or y mey di mainta, Victoriano ta lanta for di soño, na momento cu su primo Jorge Erasmus a bay bati na su porta di cas, puntrando Victoriano pa nan bay pisca. Manera ta custumber e dos primonan aki semper tabata bay pisca na baranca. Na prome instante Victoriano a bisa su primo cu awe e no por bay pisca, paso e tin afspraak cu un persona pa 9’or di mainta, tocante un trabou di construccion. Despues di un rato e la cambia di idea y a dicidi toch di complace cu su primo, pero Victoriano a bisa su primo cu e ta bay dijs un rato so. E la bisa su señora pa hala su afspraak di 9’or pa 10’or y asina e la prepara su cosnan di pisca y hunto cu su primo nan a bay na pia, pasa den mondi y rumbo Boca Mahos, sin sa kiko tabata speranan un rato despues.
Victoriano tabata tin 42 aña, tata di famia, e tabata casa cu Jacintha y for di e matrimonio a nace 4 yiu y manera su tata e tambe tabata haci trabou di metsla.
Jorge Erasmus tabata tin 47 aña y tabata casa cu Ida, kende tabata tin un yiu muhe. Jorge cariñosamente tabata wordo yama Hory. Hory tambe tabata haci e mesun ofishi cu su primo y su tata, cu ta trabou di metsla.
Jacintha casa di Victoriano a bay traha henter dia na playa
Tur cos tabata mustra un Diasabra mainta masha normal, e dos hombernan a bay pisca, e yiunan di Victoriano tabata drumi ainda pa motibo cu e dia anterior nan a bay fiesta di bruid di nan prima. Sra. Jacintha a bay traha, henter mainta tabata hopi druk na trabou y Jacintha no por a bay cas merdia y a dicidi di manda cuminda cas pa su yiunan, keriendo cu su casa lo a yega cas caba y cu e lo parti e cuminda pa nan yiunan.
Jacintha a sali bay busca su casa
Den careda di 6’or ney señora Jacintha a caba di traha y algo despues di 6’or Jacintha a yega cas y su yiunan a bis’e cu nan tata no a yega cas ainda.Jacintha mesora a bay puntra na cas di un primo, e tampoco no sa nada di nan. Un señora cu a yega na e cas di e primo na e momento ey, a hiba Jacintha bay tira bista bandi lama, pa mira si ainda nan lo por ta piscando. Na yegada na Boca Mahos nan a mira cu D.O.W. a pone baricada, e s puntra otro pakiko, te hasta Jacintha a contesta cu por ta paso eynan ta peligroso, ainda nan no tabata sa kiko a pasa.
Na Boca Mahos nan a topa cu ruman di Jorge, kende tabata traha na Natural Bridge y e a bisanan cu ora e tabata bayendo su trabou, den careda di 8’or di mainta, e la topa nan ta pisca riba e baranca na Boca Mahos.
Despues durante noticia na television nan a bin haya sa cu un pida baranca di mas o menos 100 meter di largo y 3 meter hancho a cay den lama, esaki a sosode net unda e trucknan tabata tira e restonan di bestia cu wordo mata na abattoir.
Famia a dicidi di bay polis
Solo a cuminsa bay awa, niun holo ni color di e dos primonan y e famia a dicidi di bay polis pa pidi ayudo. Na prome instante polisnan tabata sa cu algo no ta bon, pero asina mes a trata na consola e famia, bisando nan cu por ta e dos primonan a bay un otro lama pa sigui pisca. Mirando cu tabata scur caba y eybanda ta un area peligroso, polis mes no por haci nada mas. E tempo ey no tabata tin ekiponan y ni helicopter manera awendia. Un meneer di fam Bosch a bisa e famia cu nan lo bay trata na busca e dos primonan, pero si enberdad nan a bay busca no ta conoci tampoco.
E anochi aki tabata un anochi pa e famianan Erasmus un anochi largo y di angustia, cada rato nan tabata bay para na e porta di cas pa mira si nan tata of casa por cana yega, pero nada te cu di dia a habri nan no a regresa cas mas.
Mainta trempan famia a sali pa bay busca e dos primonan
Diadomingo dia 23 di november 1980, mainta ta habri y varios miembro di famia Erasmus a sali bay direccion di lama pa sigui busca nan sernan keri. Mientras nan tabata buscando den area di Boca Mahos bin abou, un persona cu tabata canando banda di Boca Chikito a topa cu un curpa ta drief den lama, (Boca Chikito ta keda poco pariba di Kapel di Alto Vista). E persona mesora a bati alarma.
Brandweer a logra saca e curpa di Jorge for di lama
Polis y brandweer a presenta na Boca Chikito pa asina cuminsa na saca e curpa sin bida cu tabata drief den e boca. Na momento cu a saca e curpa a pidi pa un of mas miembro di famia Erasmus pa bay na Boca Chikito pa reconoce e curpa. Enberdad e curpa a wordo identifica como di Jorge Erasmus, e tabata den un hopi mal estado y a ricibi hopi golpi na cabes.
Curpa sin bida di Victoriano a wordo treci tera
Poco rato despues nan a bin mira un otro curpa ta drief un 150 meter mas leu di caminda a haya e curpa di Jorge Erasmus. Personal di Brandweer a logra saca e otro curpa, cu tabata di Victoriano Erasmus. e curpa di Victoriano tabata den un poco mas miho estado compara cu di Jorge. Dr. Ridderstap a bay na e sitio pa constata morto di e dos primonan.
Noticia a core hopi lihe rond
E tempo ey no tabata tin celular y ni internet, pero asina mes noticia tabata core hopi lihe rond di nos isla. For di tur skina di Aruba a yega hende na Boca Chikito, pa mira con e dos curpanan tabata wordo saca for di awa, te hasta na dado momento polis mester a interveni pa motibo cu algun di e mironesnan tabata te hasta pone nan bida den peliger djis pa haya un bista con e curpanan di e victimanan a keda.
Dera mesun dia
Zepp Wever dfm a bay na e Boca Chikito pa busca e dos curpanan aki, pero mirando cu e curpanan tabata den hopi mal estado, nan no por a bay den cooler. Jorge y Victoriano a wordo dera riba e mesun dia aki. E entiero a tuma luga den oranan di merdia pa atardi, e dos primonan a wordo dera den santana di Paradera.
E derumbe di e baranca na Boca Mahos mester a sosode den oranan di mainta
E derumbe di e baranca na Boca Mahos a wordo descubri te den oranan di atardi, pero despues cu a saca e curpanan for di awa, tur cos tabata indica cu e curpanan aki lo mester tabata mas largo den lama. Tur cos tabata mustra cu e derumbe a sosode hopi mas prome. Si tene na cuenta cu e ruman di Jorge a topa nan 8’or riba e baranca ta pisca y tambe cu Victoriano tabata tin un afspraak 10’or di mainta y no a presenta pa su afspraak. Ta calcula cu e derumbe a sosode despues di 8’or y prome cu 10’or di mainta caba.
Kizas un aviso cu a wordo ignora
Algun dia prome cu e tragedia, Victoriano tabata piscando un poco mas pabou di Boca Mahos e la scucha un zonido duro un poco mas pariba di dje y ora e la cana bay mira kiko por a sosode, e la mira cu na Boca Mahos bandi pabou, un pida di e baranca a cay den lama. Kizas e por tabata un aviso pa nan no bay pisca eynan y nan no a worry cu esaki. Segun e Señora di Victoriano, su casa no tabata gusta pisca na Boca Mahos, mayoria di biaha e tabata pisca mas pabou di Boca Mahos of na Boca Budui, cu ta keda un poco mas pabou ainda.
Dia 22 November proximo ta haci net 40 aña di e tragedia aki. Un tragedia hopi tristo y cu por bisa e dos persona nan aki tabata na e “wrong place at the wrong time”.
Atraccion Turistico
Den e ultimo añanan aki, a descubri un natural pool patras di e pida baranca grandi cu a cay den lama. E natural Pool hopi lihe a bira un atraccion no solamente pa local pero te hasta tournan di Jeep, UTV etc sa haci un stop eynan. Via un trapi small di palo hendenan ta baha bay abou y patras di e barancanan tin e Natural Pool. Hopi hende cu ta baha ey bou pa landa, no sa of no ta corda e tragedia aki mas, cu a sosode 40 aña pasa. Boca Mahos un biaha mas a bira un sitio atractivo, antes pa mira con piscanan grandi y mayoria biaha tribon tabata drenta den e boca y awo un sitio turistico cu un beyesa di Natural Pool.
Ta controla e kraaknan bou di e barancanan?
Enberdad e ta un sitio hopi bunita, pero hopi peligroso tambe, no solamente e haltura y e trapi small, pero tambe pasobra no ta conoci si ta controla e kraaknan bou di e baranca aki, ban spera cu no tin mas kraak peligroso y mucho menos cu no ta existi un posibilidad cu pida baranca por kibra y cay riba e hende den e Natural Pool aki. Despues di e sucedido 40 aña pasa, pa hopi tempo tabata tin baricada pa no yega cerca di e rand di Boca Mahos. Despues a pone borchinan di advertencia pa no para cerca di e rand, pero awendia no tin nada poni y nos ta spera cu lo tin un of mas instancia cu ta controlando e costa panort pa barancanan cu ta gekraak, cu por cay y ta forma peligro pa hende.


text:
“When someone you love becomes a memory, the memory becomes a treasure.”
Cu un profundo tristesa nos ta anuncia cu a bai sosega esposa, nos mama, oma dushi, ruman, prima, tia y amiga di semper:
Glenda Elizabeth Vervest-Nava
Oranjestad, Aruba, 15 April 1947 – Benschop, Hulanda, 25 oktober 2022
Durante varios aña Glenda tabata docente di spaño na Colegio Arubano.
E acto di despedida lo tuma lugar diamars 1 di november na Benschop, Hulanda, caminda e tabata biba. E fecha y ora di celebra bida di nos Glenda stima na Aruba lo wordo anuncia despues.
Den nomber di
Su casa: Harry
Su yiunan:
Marthélise y Mischa
Anne-Simone y Robbert
Su nietanan: Victoria y Rosalie
Su rumannan:
Irais, Glenn y famia
Juvenal, Mariela y famia
Nito, Claudia y famia
Dennis y Hans
Ivan, Rozina y famia
Primanan manera ruman:
Myrna y famia
Dalila, Iwan y famia
Greta y famia
Su sobrino y sobrinanan
Su amiganan di semper: Alice y Milly
Famia na Venezuela
Demas famia y amigonan


text:
Oranjestad — Manera a wordo anuncia dos siman pasa pa Baba Herde, lider di fraccion di AVP, Marlon Sneek, parlamentario di AVP, a wordo poni den e comision di Integridad di Reino, pa representa Aruba. Un decision no solamente dictatorial di Baba Herde sino hopi absurdo tambe, cu ainda e mes no por splica drechi. El’a purba di tur forma, inventando tur clase di excusa, pero hecho ta cu su decision di paunta Marlon Sneek a cai den masha mal tera serca tur hende, especialmente serca e sostenedornan di AVP. Sin papia mes di e reaccion di e politiconan hulandes, cu tur conose e historia di Marlon Sneek.
Marlon Sneek probablemente ta e politico riba lista di AVP cu tin mas escandalo riba su nomber. Berdad e mes talves no tabata envolucra cu abuso fisico y abuso sexual di hende muher, of e mes no a duna damitanan cocaina pa sali cu nan, of e no a tene relacion sexual riba lessenaar na pia di trabou. Esakinan ta escandalonan di su coleganan, pero Marlon Sneek mes tin un record masha impresionante di escandalo riba su propio nomber, y riba peticion general ta ripiti cada un di nan.
1. Marlon Sneek a wordo deteni pa polis despues di a horta jeans, y hasta tin un proces verbaal di e ladronicia aki di Marlon Sneek.
2. Tambe a gara Sneek ta horta wiskey
3. Su dedenan largo, el’a demostra tambe hortando aros
4. Sneek a wordo demanda pa gobierno hulandes pa incumplimento cu pago di su studielening na Hulanda.
5. Sneek a malusa placa di pueblo, ora el’a biaha bai shop na Panama cu placa di Parlamento, ora cu el’a exigi pa Parlamento paga 7 dia di ‘daggeldvergoeding’ pa un reunion di 2 dia! Mescos cu otro biahe pa Colombia! Te dia di awe e NO a paga e placa aki bek tampoco.
6. Na un hotel a gara Sneek ta horta carni
7. Sneek ta un di esnan cu a pasa e ley pa yena su propio saco, den apenas 6 minuut, drechando su mesun salario na forma barbaro, mientras cu el’a pasa pueblo un medida tras di otro!
8. den su anjanan mas jong Sneek tabata masha conosi pa kibra auto, prome un jeep, despues un toyota color oro, y varios mas, y e particular den cada un di e accidentenan aki ta cu semper tabata tin alcohol envolvi
9. ultimo tempo Sneek a bolbe hay’e den basta problema den trafico, manera por mira riba e foto adhunto, el’a haya su mes involucra den un accidente di trafico, y el’a mustra di tin problema serio cu incontinencia, si mira e mancha riba su carson, algo cu e mes a admiti durante reunion publico, cu ora bo causa un accidente bo mester para, “maske bo a pishi of pupu bo panja”!
10. pero e mas serio di tur ta dia su auto na forma masha mistorioso a dal basha cura di cas abou, casi mata hende, laga hopi holor di alcohol y core bai. Otro “hit & run”, pero e biaha aki un “primo” a wordo pusha dilanti pa carga responsabilidad. Y naturalmente despues di esaki, e “primo” aki a haya un contract diki diki cu gobierno.
Bo ta kere cu e persona aki ta capas di hasi algo riba e tereno di integridad? Integridad ta algo cu bo tin, of bo no tin, y e lista impresionantye di escandalo aki ta demostra cla y raspa cu Marlon Sneek NO tin integridad, y cu esnan cu a apunt’e ta mes of mas hipocrita cu e mes. Mike Eman y Baba Herde a pusha e mihor persona pa e posicion aki, pasobra Marlon Sneek lo percura pa tanten Mike Eman ta den gobierno, Aruba no haya NINGUN ley di integridad! Y esey ta hustamente locual cu partido AVP kier: pa ningun regla wordo implementa cu ta stroba nan di sigi fiesta.


text:
Bahia di Amuay, Venezuela
Bullenbaai– Ayera den oranan di atardi, e promé tènker di krudo a yega Kòrsou. Ta trata di e tankero COLON nabegando bou di bandera di Togo.
COLON, un tènkero di 250 meter largu, segun informashon riba Internet a yega for di bahia Amuay Venezuela. Na Amuay tin un refineria ubika riba e peninsula di Paraguana na Venezuela. Ta trata di unu di e refinerianan mas grandi na mundu ku un kapasidat di 630.000 barí diario. Venezuela tabata proveé kasi 13% di produktonan petrolero na Estados Unidos promé di e embargo.
Siman pasá Vigilante a apuntá ku Bullenbaai a kuminsa mobilisá. Esaki a bin sali na kla despues ku algun èks empleadonan di PDVSA mester a mèldu na trabou. Den seno di Refineria di Kòrsou e informe a keda desmentí pero ayera ta konfirmá ku Bullenbaai a kuminsá move.
Ayera, e kompania Caribbean Petroleum Refinery a konfirmá e notisia via di un komunikado. Unda nan a bisa ku Bullenbaai tin un kapasidat pa almasená 4.1 mion barí di krudo, 2.4 mion barí di gasolin i 350 mil barí di gasoil. No por a keda konfirmá si e “fuel oil” den Colon tabata prosedente di Venezuela.
Te ainda tin embargo Estado Unidense riba krudo i kombustibel venezolano. Te ainda ta e kompanianan Repsol i EniSpa tin outorisashon pa tráfika krudo venezolano.


text:
Ahustacion maneho Director Accionista Mayoritario entrante prome di januari 2022
Entrante prome di januari 2022 SVb ta ahusta su maneho pa locual ta trata director of miembronan di gerencia kende tambe ta accionista mayoritario den e empresa (Directeur Grootaandeelhouder of DGA). Hurisdiccion existente ta dicta cu un director of miembro di gerencia no por wordo considera como un trahado pa leynan di seguro pa trahado cu SVb ta maneha, debi na e falta di autoridad den e relacion entre e empresa y e DGA.
Leynan di Seguro di Malesa, Seguro di Accidente y Cessantia ta stipula cu un trahado solamente por wordo considera como tal ora e ta drenta den servicio di of e ta labora personalmente pa un dunado di trabao (articulo 1 Landsverordening Ziekteverzekering & articulo 1 Landsverordening Ongevallenverzekering).
Tambe e relacion entre un miembro di gerencia y un entidad huridico (parcialmente) no por wordo considera como un convenio di trabao (articulo 8 inciso 5 di e Buki 2 di Codigo Civil di Aruba).
Pa e motibonan aki un DGA no por wordo considera como un asegurado di SVb pa su seguronan di trahado. A base di esaki un DGA no por bin na remarca pa ricibi un beneficio di seguro di malesa of accident durante su periodo di incapacidad pa motibo di malesa of accident.
Pa tur claridad ta sigui akibao kendenan ta ser considera como un DGA y como tal no por wordo considera como un trahado (pa locual ta trata Seguro di Malesa, Seguro di Accident y Cessantia):
- E Director Accionista Mayoritario (DGA) como tambe su espos(a)(o) kende directamente of indirectamente ta den posesion di mas cu 50% di accionnan y cu durante e reunion general di e empresa tin derecho pa emiti mas di 50% di voto.
- E Director Accionista Mayoritario (DGA) como tambe su espos(a)(o) di kende su parientenan te cu di tres grado conhuntamente tin posesion di dos tercera parti of mas di e accionnan.
- E Director Accionista Mayoritario como tambe su espos(a)(o) cu no por wordo retira contra di su/nan boluntad, debi cu ta rekiri un cantidad mayoritario cualifica di voto cual no por wordo logra sin voto di e Director Accionista Mayoritario/su espos(a)(o).
- E directornan di un empresa kende banda di ta forma parti di gerencia tur dos ta 50% accionista y mirando nan control ora tuma decision den e empresa, no por wordo retira contra di nan boluntad.
Considerando e clarificacion y nos ahustacion di e maneho riba esaki, SVb lo cuminsa enforsa e maneho aki entrante prome di januari 2022. Empresanan cual tin un DGA registra na SVb como un trahado segura pa e seguronan di trahado lo wordo saca automaticamente for di e administracion di SVb entrante prome di januari 2022.
Den caso cu SVb no tin e informacion mas actual di e empresa, por fabor manda e registro di accionista pa SVb mas pronto cu ta posibel.
Pa mas informacion por tuma contacto cu Departamento di Premieheffing na 527-2700 of via email heffing@svbaruba.org.


text:
En conexion cu conscientisacion pa cu inclusion y dia internacional di derechonan di mucha.
ORANJESTAD: Diadomingo ultimo cuadro di celebracion di Dia Internacional di Derechonan di Mucha, Minister Endy Croes a participa na e show di “Sea bunita, Sea bo mes”. Hunto cu e FIDAC cu tin e programa “Mi Mes un Heroe” y ta enfoca riba derechonan di mucha a uni pa trece un bunita show. Un total di 28 mucha y hobennan special a participa hunto cu un celebridad den e show di modelahe. Meta di e evento tabata pa crea conscientisacion di e importancia di inclusion unda cu tur mucha sin excepcion tin drecho riba e.o. educacion, proteccion, trato husto etc. Un show bon organisa unda e hobennan cu hopi energia, entusiasmo y alegria a canta, baila, actua y modela. E tabata un anochi bunita y impresionante. Mester bisa cu nos muchanan y hobennan a gosa y briya asina ariba e escenario. Esaki nos por a tuma nota na nan expresion di cara y cu un smile asina grandi transmitiendo e alegria cu ta brota di nan curazon. Jeon, Eltienne Yarzagaray y tambe Ataniro la Leyenda a forma parti di e bunita show aki.
Mandatario di Enseñansa y Deporte a modela hunto cu e hoben Jake Manuel Lake di 16 aña. Minister Rocco Tjon, Minister Dangui Oduber y Parlamentario Setty Christiaans – Yarzagaray a acompaña un modelo special riba escenario. Concluyendo Minister Endy Croes ta manda palabra di elogio y felicitacion na organisadonan y tur cu a haci e bunita show aki posibel. Specialmente nos hobennan cu a duna un excelente presentacion. Aceptaion ta e yabi pa inclusion.


text:
Nos invitado den e programa aki ta Sr. Clyde Harms, un persona hopi konosi na Aruba pa hopi kos pero spesialmente tambe pa su amor pa historia. Ela publika diferente buki di historia di Aruba. Nos a kombersa kune riba su bida, su karera i tambe su pashon pa historia.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Clyde Harms
Nos invitado den e programa aki ta Sr. Clyde Harms, un persona hopi konosi na Aruba pa hopi kos pero spesialmente tambe pa su amor pa historia. Ela publika diferente buki di historia di Aruba. Nos a kombersa kune riba su bida, su karera i tambe su pashon pa historia.


text:
KRALENDIJK – Contour Global a hasi apertura ofisial di un parti nobo di 5 mashin ku ta forma parti di e mashinnan ku ta produsí koriente. Algun persona di Contour Global a dirigí palabra kaminda a informá kon e planta ta funshoná. Diputado Elvis Tjin Asjoe ta otro persona kende tambe a papia na e okashon. Entre otro nan a menshoná ku nan ta traha koriente i manda esaki pa WEB, i WEB na su turno ta esun ku ta distribuí koriente pa komunidat. Seguidamente a kontinuá ku e parti kaminda a kòrta sinta, hasi e parti ofisial di e parti nobo riba e tereno di Contour Global. Despues a hasi un rekorido riba tereno i a splika kon e planta ta funshoná.
Potrèt ta ilustrá un parti di e planta, e área nobo i e sekshon kaminda tin un kantidat di bateria ku ta warda reserva di koriente.


text:
weganan panamericano
-
News
Aruba ta cla pa Lima 2019
Aruba lo ta bon representa den e Weganan Panamericano LIMA 2019 Diabierna atardi e lista di atletanan cu lo bay…Read More »
-
Lima2019
FALTA 150 DIA
Falta 150 dia pa e evento deportivo mas grandi di e continente America: LIMA 2019 Despues cu 4 aña esaki…Read More »
-
Cochabamba
Bowling ta clasifica pa Lima2019
Bolicheronan Kamilah Dammers-Naddall y Thashaina Seraus oficialmente clasifica pa e Weganan Panamericano Lima 2019 na Lima, Peru. Cu a dos…Read More »


text: KRALENDIJK – Gobièrnu di Boneiru komo parti di e proyekto pa asfaltá kareteranan rondo di skol, a laga traha drèmpel riba kaya Chippewa. Esaki despues ku habitantenan di e kaya a remarká e echo ku for di dia ku a asfaltá e kaya menshoná den bario Nort di Saliña, tabata notabel ku outomobilistanan a kuminsa kore ku velosidat haltu. Gobièrnu a tuma nota di loke Radio Live 99.9 FM a publiká di e suidadanonan prekupá di e área, i a pone drèmpel. Awor e vehíkulonan ta kore mas trankil. Habitantenan ta kontentu i ta gradisí gobièrnu pa a skuchanan prekupashon i aktua rápido pa solushoná loke tabata sosodé ku velosidat haltu riba kaya Chippewa.


text:
NewsRosario2019
Rosario2019 Beach Tennis Masculino
Beach Tennis masculino kier lucha pa un medaya
Beach Tennis masculino kier lucha pa un medaya den e Weganan di Playa Rosario 2019.
E duo di beach tennis Aksel Samardzic y su partner Sandro Castro tin un solo meta pa e weganan na Argentina. Nan kier lucha pa un puesto entre e mihornan di e continente aki. Un meta cu no lo ta facil pero tampoco imposibel. Ambos lo kier hunga nan miho wega y pesey mes nan ta entrena 2 biaha pa dia y asina logra un medaya pa Aruba.
Mester bisa cu manera ambos a haya e noticia cu lo representa Aruba nan a entrena tur dia y a traha duro y dedica nan mes cien porciento ambos hungador ta super contento y orguyoso di por representa Aruba na un wega asina grandi. Aksel tin hopi tempo hungado beach tennis como pro level y ta den e top ranking mundial. Brazil y Venezuela lo bin duro y ta esnan mas dificil den e torneo aki.
Hopi exito na Aksel y Sandro.


text:
ORANJESTAD,Aruba
Durante un conferencia di prensa, e organsiacion Fundacion Anti Droga Aruba, FADA, hunto cu nan partnernan, a anuncia e proyecto di Carrousel 2020 cu ta specialmente dirigi riba studiantenan di scolnan secundario. Carrousel ta un programa cu FADA ta pasa cun’e na scolnan secundario unda cu ta suministra informacion na e hobennan pa conscientisa nan riba e uzo di droga y alcohol. Ya caba for di aña pasa FADA a cuminsa tuma contacto cu scolnan pa mira cualnan ta interesa pa participa den e programa. E resultado, segun director di FADA sra. Arends, tabata hopi positivo pasobra mesora a cuminsa haya confirmacion y aworaki tin solamente dos fecha habri. No solamente FADA ta participa den carrousel di informacion pero tambe personal di DBZ, Telefon pa Hubentud, Wit Gele Kruis y inclusive Duana.
Ya pa varios aña caba, Fundacion Anti Droga Arubano (FADA) ta bin cu e famoso “Carrousel” cual ta conforma pa un team di profesionalnan trahando den diferente fundacion y cu ta uni pa asina trece informacion relevante y pa conscientisa e hobennan durante e temporada di carnaval. Nan ta acerca diferente scolnan secundario pa asina nan haya informacion di cada un instancia pa locual ta trata e temporada di carnaval. Sra. Rulienne Arends, Trahado Preventivo di FADA, ta amplia mas ariba esaki.Cada un instancia lo papia ariba nan topico y esaki ta link e hopi na Carnaval. FADA a uni forsa tambe cu DVG. Cada un di e instancianan cu ta bay duna nan presentacion lo bay duna tur hende un conseho pa nan corda cu decisionnan cu nan ta bay tuma, vooral den temporada di carnaval, aki par di luna por tin un consecuencia: sea positivo of negativo.Pa loke ta trata FADA, e focus principal lo ta alcohol, cual ta e droga cu ta bin mas dilanti durante e temporada aki. No solamente bou di hoben, pero tambe bou di adultonan. Pa esaki a scoge un biaha mas pa haci e presentacion di alcohol. Sin lubida e parti di droga cu ta bin dilanti, pero e parti di droga otro fundacionnan lo elabora ariba e tema aki.


text:
Fair Trade Authority Curacao (FTAC) den koperashon ku Fundashon pa Konsumidó (FpK) a start un investigashon riba tarifa i interesnan ku bankonan lokal ta apliká pa produktonan bankario privá. Meta ta pa kompará e tarifa i interesnan di diferente bankonan ku otro i hasi komprendibel pa e konsumidó. E resultadonan di e investigashon aki lo wòrdu publiká den un rapòrt públiko.
Mas kompetensia entre bankonan ta un área di prioridat pa FTAC e aña aki. E investigashon di merkado aki ta kuadra den e prioridat aki, paso si e konsumidó por kompará e tarifa i interesnan di bankonan ku otro di manera simpel promé ku e hasi un eskoho, esaki ta stimulá kompetensia. Tarifa i interesnan di bankonan mester ta transparente i komprendibel pa e konsumidó.
FTAC lo usa e resultadonan di e investigashon aki tambe komo fuente di informashon den kuadro di nan supervishon pa ku kumplimentu ku e Ordenansa Nashonal enkuanto Kompetensia den e sektor finansiero. Presidente di FTAC – Alberto ‘Chos’ Romero: “E konsumidó ta hasi uso praktikamente tur dia di produktonan bankario. P’esei ta importante pa siñalá posibel problemanan di kompetensia ku por kondusí na gastunan haltu pa e konsumidó. Un investigashon di merkado ta pas den e strategia aki”.
Fundashon pa Konsumidó lo usa e resultadonan di e investigashon pa informá e konsumidó mas mihó tokante di e diferensia den tarifa i interesnan entre bankonan. Direktor di FpK, Marc Marshall: “Fundashon pa Konsumidó ta aspirá pa tin un merkado pa konsumidó transparente i e investigashon aki lo kontribuí na esaki. E aspirashon di Fundashon pa Konsumidó ta pa hasi mas di e tipo di investigashonnan aki huntu ku entidatnan di supervishon pa asina stimulá un merkado ekonómiko liber pa Kòrsou.”
E siguiente produktonan bankario ta forma parti di e investigashon: kuenta koriente, kuenta di spar, tarhetanan di krédito, money cards, fiansa personal i fiansa pa outo. Nuebe institushon bankario lokal a risibí resientemente un karta di invitashon pa partisipá na e investigashon.
E investigashon konhunto aki ta resultado for di e akuerdo di koperashon ku FTAC a firma ku FpK kabamentu di aña pasá. E investigashon ta wòrdu ehekutá pa RE-Quest Research & Consultancy.
Pa mas informashon tokante di e komunikado di prensa aki, por tuma kontakto ku sr. Jean-François Dictus (FTAC) na number +(599-9) 461-0067 of sr. Marc Marshall na number +(599-9) 462-666.


text: Diadomingo Santa Rosa tabatin prome Mercado di aña. Un cantidad di 30 tent cu a keda poni den disposicion cu produccion 100 porciento local. Minister di Turismo,Transporte, Sector Primario y Cultura Otmar Oduber tabata presente y ta indica un biaha mas e importancia di cultiva riba nos propio tera. E conscientisacion pa nos mes keda trece nos identidad dilanti unda cu ta expone nos mesun cumindanan original di Aruba. Sinembargo Minister Oduber ta consciente cu pa comunidad por produci mas di loke ya caba ta haci no ta barata y ta pesey mes a tuma un decision den Minister Raad cu ta positivo pa nos cunukeronan na Aruba. Segun Minister Oduber Gobierno di Aruba den su programa di gobernacion a pone como meta cu lo haci sector primario un sector cu ta liber di impuesto y cu hopi orguyo recientemente den Conseho di Minister hunto cu Minister di Finansas Angel Bermudez a palabra cu pa prome di mei 2016 lo tin un decreto cu ta wordo saca anticipando e ley unda cu tur hende cu ta practica agricultura , cria y pesca sea ta pa hobby of comercial lo por bin na remarca.


text:
Kalènder
Sorteo kanselá
‘Sorteo di Wega di number Kòrsou’
Konforme ‘Eilandsbesluit trekkingsprocedure Wega di Number Kòrsou’ di 17 yüli 1996, lo no tin Sorteo di Wega di Number Kòrsou riba e siguiente dianan pa aña 2022.
Otro fecha
‘Sorteo Èkstra’
Konforme ‘Eilandsbesluit, houdende algemene maatregelen’ di 27 novèmber 1997 i reglanan di FWNK pa sorteo di Loteria Èkstra lo tin e siguiente kambionan den fecha di sorteo di Loteria Èkstra.
djadumingu 17 April 2022 ta bira – djamars 19 April 2022.
djadumingu 25 Desembèr 2022 ta bira – djamars 27 Desèmber 2022.


text:
KRALENDIJK – D’Shantee Soliana, un hóben ku ta bishitá e skol di baile ‘Dance Sensation’ na Kas di Talento situá na Kaya Italia number 9, a haña un ròl importante den un pelíkula ku lo bai wòrdu filmá aki na Boneiru. Dosente di baile Joella Ramos a skohe D’Shantee Soliana ku ta un di su alumnonan pa forma parti di un oudishon pa hunga ròl di un hóben di 11 aña yama ‘Millie’. Yùfrou Joella, ta tambe e guia di D’Shantee, durante grabashonnan ku ta bai tuma lugá.
E skol di baile ke yama danki na e tim di produkshon di Caribbeanfilm.com, ku ta e mesun grupo ku a produsí e pelíkula ‘Bulado’, ku ta nominá pa ‘Het gouden kalf film’ na Hulanda. E tabata e mihó pelíkula di 2020, ku tabata grabá na Kòrsou. Aktualmente por mira e pelíkula di ‘Bulado’ na Empire Cinema.
E tim formá pa e produktor Michel Drenthe, ‘Casting Director’ Vanessa Werkhoven i e direktor Bob Wilbers, na fin di e oudishon a hasi nan eskoho pa D’Shantee Soliana. Famia Paula, Winklaar i Soliana ta hopi orguyoso i kontentu ku e oportunidat. Durante di e periodo ku ta bini, por nota grabashonnan ku ta tuma lugá aki aya riba nos isla pa e pelíkula ku ta bini titulá ‘Casa Coco’. D’Shantee ta e akris hóben di 11 aña ku yama ‘Millie’. D’Shantee, ta un hóben di 11 aña ku ta bishitá Kolegio San Bernardo den grupo 8. For di edat di 4 aña e ta bai skol di baile Dance Sensation. Resientemente D’Shantee, a forma parti di un proyekto komo bailarina den un ‘video clip’ grabá ku nos tan famoso artista Boneriano Ir-Sais. E skol di baile ta orguyoso ku Boneiru tin hóbennan talentoso i apesar di e pandemia di CoViD-19, nan ta risibí oportunidat di oro.


text:
E siman aki Parlamento tin programa pa trata e proyecto di ley pa regula e sector hotelero, mas specificamente e sector ‘all-inclusive’. Esaki traves di un cambio den e ley cu tabata originalmente destina pa regla benta di alcohol, di cuminda y aspectonan di higiena den e establecimentonan cu ta haci esaki, incluyendo hotel. Ta p’esey e ley aki ta cay bao di ministro encarga cu Salubridad Publico. Aparentemente den e afan y pura pa yega na algun forma di control di e sector di all-inclusive, a core haci cambio den e ley aki cu lo por tin hopi consecuencia negativo. Den su conseho riba e ley aki Conseho Consultivo (Raad van Advies, RvA) tabata hopi categorico den su critica riba e concepto.
Pa cuminsa, RvA ta haya cu lo tabata miho pa hinca e asunto aki den un ley completamente nobo y separa. No ta trata aki mas di e aspectonan tradicional di control riba bebida, cuminda y higiena. Ta trata aki tocante control riba con ta opera como hotel pa loke ta e tipo di areglo cu ta ofrece na un turista. Riba su mes e areglonan (European Plan, All-inclusive) no ta cos reciente. Semper hotel na tur parti di mundo tabatin e escogencia liber pa ofrece un cliente un camber so, camber cu desayuno, of camber cu tres cuminda inclui. Den e sector all-inclusive manera e ta conoci awor e areglo ta inclui tambe bebida gratis y acceso na facilidad recreativo.
Un diferencia grandi cu ta keda existi cu compleho (resort) nan den nos region ta cu e area cu un resort asina ta ocupa na Aruba ta chikito y no ta cera. Un par di stap extra y e turista ta para riba tereno di e bisiña…
Kico nos ministro encarga cu Turismo ta desea di logra awor cu e parti adicional aki na e ley di permiso diverso aki? Ta añadi regla no pa esnan cu ta opera caba cu 100% all-inclusive pero pa esnan cu no ta opera asina, of solamente parcialmente. E pensamento ta cu nan no por surpasa 20% di nan cambernan den all-inclusive y cu en total henter e sector all-inclusive no mag surpasa 40% di e total di camber disponibel, inclusivo e sector di ‘otro acomodacion’ cu den e ley nobo yama ‘logement’. Kico ta e problema anto?, varios di nos lo bisa. Wel, tin un problema pasobra esnan cu no ta den e sector di all-inclusive ainda, ‘por arte de magia’ a perde nan derecho como empresario pa dicidi kico nan ta haci den nan negoshi. Awor ta e ministro encarga cu turismo di awor padilanti ta bisa kico nan por of laga di por den nan empresa. Nan no por ni honra peticion di un huesped cu ta pidi pa un servicio completo, incluyendo tur cuminda, pasobra nan permiso no ta permiti esey… Nos tabata sa cu algun miya mas pazuid di Aruba nan tabata bay den e direccion aki, pero mientras tanto cerca nan e reino di poder absoluto aki no ta wanta tampoco.
Tambe e ley nobo aki mester bay regula e sector di ‘otro acomodacion’ (te cu 9 camber) no tin niun regla hinca den e ley. Y esey mientras cu ta e sector aki a crece asina hopi den ultimo añanan. Segun informacion di AHATA den un carta cu nan a manda pa president di e comision parlamentario encarga cu turismo, desde 2011 te cu 2015 ni e sector all-inclusive ni esun di e otro hotelnan no a crece tanto. Den e mesun periodo tabatin un crecemento explosivo di acomodacion den unidad chikito. Claro cu un parti di esaki no por categorisa como acomodacion turistico ya cu ta trata di alohamento super barata pa e ‘turista’ Venezolano cu ta bin saca placa.
Di un banda AHATA tin rason cu e crecemento grandi a tuma luga den e sector di ‘otro acomodacion’ cu ta beneficia e luganan di cuminda y diversion pafo di e hotelnan y di e banda ey no tin problema. Di su banda, gobierno lo desea di enfatisa su decision pa limita e posibilidad cu hotelnan ta converti den all-inclusive masalmente pa aumenta nan base economico y asina mantene nan viabilidad como empresa; nan bon derecho.
Un di e problemanan grandi cu e actual ley ta ocasiona ta cu ta pone tur e poder den man di e ministro, sin cu a busca un forma di canalisa e problema aki traves di algun forma di consulta permanente cu e partnernan di e sector. Hustamente den un sector unda a yega na creacion di un entidad sui generis cu tanto ta gaba, ta pasa na dal bay cu legislacion nobo cu ta mustra mal pensa y por lo tanto nunca lo por ta bon ehecuta. Lastima cu den e asunto aki nos no por a tende absolutamente nada di oposicion cu ta parce di ta enfoca riba otro asunto. En todo caso, ta parce cu den e afan pa mata un musca a tira man pa un lansa granada RPG-7 y a tumba mita


text:
Hende ta huy di situacion di hamber, menasa di violencia. Miles di persona ta sconde den zona rural na e region di Tigray na Etiopia, nan a cuminsa yega na un comunidad cu por mantene nan mes.
Tigray ta un destino pa centenares di persona cu ta biba na zona rural. E ta un region cu ta keda aisla di e mundo y aumente e miedo di violencia y hamber. Awo hende ta cuminsa yega, na comunindad di Shire.
Un 5000 persona a yega na Shire. Director di medico sin fronteras-Hulanda, Oliver Behn a bisa cu ta manda ekipo humanitario pa esnan cu ta yegando. E ta bisa cu nan ta bin den mal condicion, cansa, deshidrata y flaco.
Persona cu ta yega tin un idea di privacion cu ta core na e camp di Tigray, trahado humanitario ta bisa cu algun ta come mata, of simiya esey ta un señal di hamber cu ta biniendo.
Shire ta un base di operacion pa esfuerso humanitario. Nan no ta suficiente pa satisface e necesidad creciente. Un 16.000 persona desplaza ta ocupa tres campamento instala pa scolnan, incluyendo edificio cu peligroso desnivel y buraco di asensor bashi.
E comunidad di Tigray ta den condicion malo pa mantene nan mesun residente. E conflicto a yega despues di un brote di langosta di tera. Nan a cera bando y tienda. E gobierno di Etiopia ta afirma mas di 4 miyon di persona no ta suficiente.


text:
E lei di eksepshon a lanta hopi stòf den nos komunidat.
Pa ami, den e mundu kompleho ku nos ta biba aden, nos mester tin leinan pa situashon èkstraordinario i eksepshonal. Esaki no tin ke aber ku Kòrsou ta chikí òf no; nos tambe ta parti di e mundu aki. Un realidat ta ku hopi kos ku ta òf por bira nesesario den un kaso èkstraordinario no ta ankrá den leinan konvenshonal di nos pais.
Ta sumamente importante sinembrago ku den un lei di eksepshon, tin múltiple ‘checks’ di parti di nos institutonan demokrátiko, prinsipalmente Parlamento i Korte i tambe un bon ‘balance’ entre di nos derechinan konstitushonal i e poder eksepshonal ku Gobièrnu ta haña den kasonan eksepshonal.
Hopi pais demokrátiko na mundu tin un òf otro forma di e lei di eksepshon ku ta i a funshoná manera mester ta. Dikon aki na Kòrsou e lei aki a konta ku tantu resistensia?
Demokrasia meskos ku un sistema monetario, den sièrto sentido, ta basá riba konfiansa. Aki no tin konfiansa. Nos pais, siendo un demokrasia parlamentario mester na di promé lugá tin un Parlamento fuerte ku ta manifestá su mes ku Parlamentarionan kapas i íntegro. Anto esei nos no tin. Nos ta mira ku kada biaha di nobo pueblo ta vota pa partidonan ku ta pone Miembronan di Parlamento ku no tin sikiera e ‘denkvermogen’ i integridat nesesario pa hasi e trabou di tantu responsabilidat aki. Komo konsekuensia hopi hende no ke konfia Parlamentarionan ku e lei poderoso di eksepshon.
Mi no por tuma nan na malu. Nan tambe ta kòrda kon resientemente tabatin dos Parlamento den nos pais, kon un minister Presidènt ku a keda bahá no kier a sali foi Fòrti, kon miembronan di Staten a sera kabes pa no laga un kolega huramentá, kon un minister ku a bisa ku lo no bin elekshon mientras lei tabata bisa otro i un otro ku a deklará ku siendo minister su negoshinan mester por benefisiá di su posishon den Fòrti.
Nos a yega asina leu ku no ta konfia nos mes hendenan pa atendé ku nos tareanan outónomo. Esaki ta e konsekuensia di nos voto. Mientras partidonan polítiko keda pone hende inepto riba nan listanan i nos keda vota pa nan, nos lo hasi e krísis di konfiansa ahinda mas grandi. I esaki ta e motibu prinsipal ku e opshon di munisipio di Hulanda kada biaha ta bira mas atraktivo pa hopi hende.
Den un otro artíkulo lo mi amplia riba kon por hasi e ‘checks and balances’ den e lei aki mas skèrpi. Algu ku ta nesesario den e entorno di deskonfiansa grandi ku ta èksisiti.
Promé ku tur kos mester laga e stòf i emoshonnan baha ounke kuantu polítikonan ke kompará nos ku Gestapo òf Idi Amin Dada. E lès ku mester saka for di e episodio aki ta ku ta e manera di hiba polítika ta pone ku no tin konfiansa at all den nan i nos institutonan demokrátiko. Esaki, den un situashon di krisis i un mundu turbulento kaminda konfiansa entre pueblo i su gobernashon mester ta saludabel.
Willemstad, Curaçao


text:
ORANJESTAD, Aruba –12 augustus 2020
Gradualmente e casonan ta subi, gradualmente ta bay ta ahusta y trese cambio na cierto maneho.
Pa loke ta e maneho di esnan den cuarentena DVG ta informa lo siguiente.
Tur persona cu ta biba den un cas cu un persona positivo pa covid-19 ta bay automaticamente den cuarentena. E pareha di e persona positivo cu no ta biba na mes un adres tambe ta bay den cuarentena. Tur ta bay den cuarentena obligatorio pa 7 dia, sigui pa 7 dia recomenda. E dianan obligatorio (7) ta wordo cubri pa SVB.
Si dentro di e prome 7 dianan presenta sintoma mester ta tuma contacto cu dokter di cas pa test. Si despues di 7 dia no presenta sintoma e persona por bay traha cu tur medida di proteccion, pero DVG ta recomenda tuma 7 dia di vakantie y sigui monitor bo salud na cas y na prome indicacion di sintoma mester consulta cu dokter di cas.
Cu otro palabra, si bo ta biba den un cas cu un persona positivo, no warda te ora cu DVG yamabo. Pa medio di esaki bo ta informa cu bo mester bay den cuarentena obligatorio 7 dia.
E personanan cu ta biba cu un caso positivo, DVG ta señalanan y ta informa SVB di nan.
Familiares, amistades cu no ta biba den e cas pero cu a papia of encontra cu e persona positivo NO ta bay den cuarentena pero mester monitor nan salud pa sintoma, sigui tur instruccion di proteccion y si nan desaroya sintoma yama dokter di cas.


text:
Pa Aruba Bank e empleado ta central ora di priminti e clientenan “Un Experencia Superior”. Cu esaki den mente Aruba Bank ta nomina un empleado ehemplar tur luna.
E empleado cu ta escohi ta esun cu durante di e luna a haci su maximo esfuerzo pa brinda momentonan superior na tur esnan cu bishita Aruba Bank of haci uzo di un manera of otro di un servicio di banco.
Kam-Mee Lieuw a ser seleciona como empleado superior pa luna di oktober pa brinda servicio superior den su area di trabou na un manera consistente y eficiente.
Den su tempo liber, Kam-Mee ta practica e arte di origami como un di su hobby y talentonan. E ta haci esaki den e comfortabilidad di su propio cas y ta conta cu esaki ta un di su manera nan pa relaha despues di un dia druk di trabou.
Aruba Bank ta felicita y gradici tur e miembronan di e famia di Aruba Bank cu a wordo nomina pa yuda brinda tur cliente “Un Experiencia Superior”. Pabien Kam-Mee!


text:
ORANJESTAD - OM y KPA ta inicia accion di entrega di arma di candela. Posesion di arma di candela descontrola ta un problema na Aruba. Banda cu e uso di arma ta hiba na incidentenan serio, posesion di arma di candela ta hiba tambe na un sentimento di insiguridad den comunidad. E ta hiba na mas violencia y mas insiguridad.
Pesey cu huez ta duna castigo halto pa posesion di arma di candela. Tin hende cu ta wordo sentencia pa algun aña di prison djis pa posesion di arma. Sinembargo, por sucede cu e persona cu tin un arma di candela no kier esaki mas, pero no kier entrega esaki na polis tampoco. Esey pasobra e tin miedo di wordo deteni pa posesion di arma di candela y cu e mester legitima su mes.
Cuerpo Policial di Aruba y Ministerio Publico ta conciente si cu laga e arma na cas o sconde un parti tampoco ta algo cu ta deseable. Kico lo pasa por ehempel si un mucha haya e arma di candela? Pa e motibo aki a keda dicidi di tene un accion pa entrega arma di candela. Den e periodo di 21 di november 2022 te 28 di december 2022 lo tin dos lugar unda armanan di candela por wordo entrega. Esakinan lo ta e containernan blauw cu tin poni banda di e wardanan di polis na San Nicolas y Oranjestad.
Personanan cu entrega un arma di candela den e periodo aki lo no wordo persigui. Esey ta conta tambe pa balanan y piezanan di arma, cu tambe por wordo entrega.
Cuerpo Policial di Aruba ta pidi pa entrega e armanan di candela paketa, esey pa evita malentendimentonan y accidentenan.
Yuda haci Aruba un lugar safe y entrega bo arma di candela!
ORANJESTAD - Un avion patruyero di Wardacosta Region Caribe Hulandes, a detecta riba laman grandi, paketenan ku probablemente droga den nan. Zr.Ms. Holland a manda su boto rapido di intercepcion hunto cu e helicopter a bordo di barco di Wardacosta Mericano, pa bai na e region pa buska e bultonan. Un total dimas o menos 5.000 kilo di droga a keda saca for di laman.
PALM BEACH - Awemainta pa mas o menos 1:25am Central di Polis a haya informacion cu tabata tin pelea cu a termina cu tiramento na altura di ex-Sand Bar situa na Palm Beach, Noord. Central di Polis a dirigi patruya cu maximo emergencia na e sitio.Na yegada di e patruya nan a haya un situacion caotico y mester a pidi refuerso di mas patruyanan policial. Patruyanan di Oranjestad, Santa Cruz, Noord, San Nicolas y RRT a bin duna nan colega un man.
MACUARIMA – E siman aki Cuerpo Policial Aruba a inaugural su website nobo, den un otro etapa pa sigui innova y cana hunto cu tecnologia moderno. Tabata pa hopi tempo KPA no tabata tin un website. Despues di a sinta hunto y trece algun concepto nobo conhuntamento cu altocomisario Sr. Ramon Arnhem a yega e momento pa lansa e website nobo di KPA.
WILLEMSTAD - Diasabra ultimo Wardacosta a ricibi un notifikashon di Wardakosta di Venezuela, ku un boto tabatin problema ku su motor. E boto tabata drif riba laman den e area di responsabilidat di Wardakosta Karibe Hulandes i e tres okupantenan di e boto tabatin nesesidat di yudansa agudo.
ORANJESTAD - Awenochi pa mas o menos 8:08pm, central di polis a haya informacion cu bisiñanan a tende un tiro y despues gritonan fuerte den vecindario di e tanki di Savaneta. Bisiñanan mes a bay tira un bista y a haya un homber cu herida di tiro. Central di Polis a despacha diferente unidad hunto cu ambulance cu maximo urgencia na e sitio di sucedido.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.


text:
Mariluz Montilla ta un hoben cu a biba na Aruba y recientemente a muda pa Spaña pa continua cu su estudio y den buskeda di un miho futuro. Den un entrevista e ta conta nos di dje, di su experiencia na Spaña y su metanan.
Ken ta Mariluz Montilla?
Mi ta naci na Aruba di tata Venezolano y mama Colombiano. Pa motibo di cosnan di bida mi a bay biba Colombia cu mi ruman tempo nos tabata chikito pasobra mi mama a dicidi di bay Colombia back y a hiba nos cune. Despues di algun tempo mi mama a dicidi di bay Spaña y nos a keda na Colombia cu famia. Pero despues di algun aña mi wela di parti di tata cu ta biba na Aruba ainda a bin Colombia busca ami y mi ruman y hiba nos back Aruba unda el a cria nos, hunto cu mi tata.
Con bo criansa tabata na Aruba?
Mi a crece den un ambiente normal. Mi tabata pasa hopi tempo cu mi wela, e tabata hiba y trece nos tur caminda cu nos mester a bay. Mi a bay Scol Basico Kudawecha. Na principio mi tabatin un poco dificultad cu e idioma, pero poco poco el a mehora. Despues mi a pasa pa Ceque College mavo y ora mi a caba mavo mi a bay Colegio Arubano. Aña pasa mi a gradua di Colegio Arubano y mi tabata sa cu mi kier a sigui studia afo, pero mi no tabata sigur na unda. Prome mi a pensa Hulanda, pero despues mi a pens’e miho y ya cu mi mama ta bibando na Spaña ainda, mi a dicidi di bin Spaña y continua cu mi estudio akinan.
Con bo experiencia na Spaña ta te aworaki? Kico ta locual a impacta bo mas den e diferencia di cultura?
Te aworaki mi experiencia ta hopi bon. Mi ta bibando na un pueblo cu yama La Pobla de Valbona cu ta keda cerca di Valencia. Prome cos cu mi a ripara ora mi a yega ta cu e ta hopi mas barata cu na Aruba. Na Aruba costo di bida ta halto, aki e diferencia ta basta grandi. Tambe algo diferente ta e clima. Na Aruba mi a custuma cu semper ta calor, pero akinan ora winter a yega, tabata hopi friu y ta tuma tempo pa custuma cu esey.
E ta un pais hopi grandi obviamente, pero unda ami ta bibando algo cu a sorprende mi un poco ta cu no hopi hende ta papia Ingles. Locual ta un bentaha pa mi, ya cu mi por papia cuater idioma y esey ta habri mas porta pa mi. Tin hopi oportunidad pa nos hobennan akinan tanto di estudio como di trabao. Tin hopi mas posibilidad. Y di locual mi mes por investiga, e ta mas facil, compara cu Aruba, pa lanta bo mesun negoshi y bay dilanti. E hendenan tin un mente hopi mas habri tambe.
Ki estudio bo a scoge pa sigui?
Mi a scoge pa studia International Business cu dobel titulo, dus mi ta gradua akinan y mi titulo por wordo reconoci na Merca tambe. Mi a bay den e direccion ey pasobra mi kier tin mi mesun negoshi un dia, y cu asina hopi oportunidad y posibilidad akinan mi ta contento cu mi escogencia.
E guera entre Rusia y Ucrania, bo ta sinti cu esaki ta afectando e pais?
Si el a cuminsa tin su efectonan. Gasolin por ehempel a subi hopi pasobra nan no ta cumpra gasolin ni gas for di Rusia. Tin hopi hende di Ucrania ‘kinan tambe, kiermen bo ta scucha nan y wak noticia tambe y e guera ta sinti basta cerca toch. Pero mi ta spera cu e guera por caba pronto sin cu e mester escala y bira un guera mas grandi.


text:
Despues cu aña pasa e pandemia di Covid-19 a toca Aruba tambe, nos a ripara con importante awa ta pa preveni plamamento di un virus. Uzando awa pa cuida nos mes y otronan di contagio.
En conexion cu Dia Internacional di Awa, dia 22 di maart, Directie Natuur en Milieu (DNM) ta aporta puntrando e comunidad: “ki balor abo ta duna na awa?” DNM kier comparti y contribui cu informacion relaciona cu importancia di awa y asina conscientisa un y tur riba e tema di e balor cu awa tin.
Nacionnan Uni (UN) a proclama e dia aki un dia di observacion mundial cu enfoke riba e importancia di awa potabel. P’esey awe nos ta refleha riba importancia di awa y con nos mester ta responsabel cu e recurso aki. Cada un di nos tin nos mesun storia of nificacion di “e balor di awa”. E dia aki ta pa e conscientisacion di e scarcedad di awa tambe pa 2.2 billion di hende na mundo cu no tin acceso na awa di calidad saludabel.
E subdepartamento, UN-Water, a saca un mandato mas directo pa su miembronan y partnernan pa referi na e crisis global di awa. Riba e dia aki tambe UN ta publica e rapport yama UN World Water Development Report cu tambe ta referi na e topico di e campaña, como tambe e direccion cu e maneho mester sigui pa asina logra e meta di desaroyo number 6. Awa limpi (SDG#6 Clean water and sanitation) dirigi na esnan cu ta tuma decisionnan den cuadro di esaki.
Na Aruba, DNM durante 2018 a traha conhuntamente cu otro departamentonan riba un raport di e SDG indicador pa awa (SDG#6) pa Aruba: Sustainable Development goals baseline measurement 2018. Na Aruba, 95.5% di nos habitantenan (Censo 2010) bibando den cas tin un conexion di meter di awa.
Awe e campaña proponi pa UN ta pa durante 2021 encurasha conversacionan y intercambionan di storia riba diferente plataforma, specialmente riba medionan social: “Con hende ta balora awa y su uzo”. E enfoke ta pa crea un comprondemento mas completo di e balor di awa pa diferente hende den diferente contexto. Asina nos por salvaguardia e recurso aki pa tur.
Abo tambe por comparti bo storia, pensamento y experiencia di e balor di awa. Bo por haci bo mes e siguiente preguntanan, asina bo por elabora riba bo storia y comentarionan:
1. Kico awa ta nifica pa bo?
2. Pakico awa ta importante pa bo?
3. Con awa ta afecta hende muhe y hende homber, kico ta e diferencia?
4. Ki rol awa tin den e practica di bo cultura?
5. Ki rol awa tin den bo hogar, trabou of scol?
6. Ki rol awa tin den bo futuro?
7. Cua ta e cambionan cu bo kier mira pa loke ta trata e recurso awa?
8. Pakico abo ta uza awa mas tanto?
9. Con awa ta afecta bo cuminda?
Comparti cu nos bo storia y opinion tocante awa den bo bida riba Facebook uzando #Water2me #dnmaruba #WorldWaterDay
DNM ta uni na e yamada pa ta envolvi cu e tema aki y alabes ta recorda un y tur pa sea consciente di bo consumo di awa. Pero si teniendo na cuenta cu den e temporada aki ta importante pa keda laba man mas cu normal pa evita plamamento di e virus Covid-19. Pa mas informacion di e tema di awa por bay riba worldwaterday.org of tambe Facebook pagina dnmaruba unda DNM ta comparti imagennan di e campaña “Balor di Awa”.


text:
Mirando cu mas di un aña di e pandemia a pasa, nos por mira cu na Aruba y rond di mundo, lamentablemente hopi hende a perde nan entrada y hogarnan a keda sin finansas y sin por cubri gastonan.
E crisis pisa aki a toca na porta di cada famia y ta influencia nos estado di salud y financiero. Pa loke ta e parti financiero, gobierno cu e prestamo di hulanda ta haci su maximo esfuerso pa nos tur como pueblo surpasa e crisis aki.
Banda di esey, tin di nos cu a entrega 25%, 20%, 12.6% of 4.5% di nos salario pa contribui cu fase. Di e manera ey nos ta solidario cu esnan cu a perde entrada. 11.783 persona a haci uzo di FASE.
Cual a suma na 50 miyon Florin te na februari 2021. Aruba a brinda un man na personanan y nan famia cu ta pasando mas dificil den e momentonan aki. Covid ta un crisis serio cu ta afecta cada un di nos, pero di un cos mi ta sigur cu hunto nos lo vence, manera Aruba ya den pasado a haci caba.
Cada un di nos por haci un diferencia y ta di ayudo pa un otro, e no ta tuma hopi, di e tiki cu nos tin nos por duna na un otro cu tin menos, ya nos ta yudando nos prohimo y contribui pa nos hiba nos Aruba padilanti.


text:
Mi a haña hopi reakshon riba mi artíkulo* tokante e malesa konosí riba e Islanan ABC komo Kabouter pero ku den literatura yama Grip Spañó i mundialmente a mata entre 17 – 50 mion hende. Tin a insistí ku ta míles di morto a kai aki. Esaki no ta kuadra. Ta difísil sinembargo pa duna sifra eksakto di mortonan na Kòrsou pasombra e tempu ei no tabatin obligashon pa informá ora un persona fayesé.
“Het begrip sterftecijfers moet met grano cum salis worden opgevat aangezien geen verplichte aangifte van overlijden bestaat”, segun Direktor di Servisio di Salubridat, dr. Nathaniel Waterman den su rapòrt De Geneeskundige Organisatie in de Kolonie Curaçao, 23 òktober 1919.
Esaki ta pone ku sifranan di morto -sigur esnan den kunuku- mester keda tumá ku (hopi) grano di salu. Segun informashonnan ofishal, di òktober pa novèmber 1918 un total di 100 hende a muri den nos suidat kapital. E kantidat di morto na Santa Rosa tabata 14, na Santa Maria, 22, i Barber 6 pa un total pa Kòrsou di 142 morto. Poblashon di Kòrsou na 1918 a bai atras ku 251 hende kompará ku 1917 pasombra sifranan di mortalidat a subi konsiderablemente. Poblashon di tur e seis islanan huntu na 1918 a bai atras ku 424 hende. E dokumento for di kua mi ta sita, Koloniaal Verslag 1919, no ta indiká kuantu di e redukshon tabata debí na Kabouter. Sinembargo e relato di 1918 di minister di Kolonia, Simon De Graaff, ta indiká ku Aruba a konosé 31 morto i Boneiru 37 pa motibu di Kabouter.
Durante e lunanan di òktober i novèmber vários negoshi mester a sera i dor di malesa un kantidat di hende no por a traha. Skolnan tabata será ounke ku misanan si a keda habrí. E Ondersteuningsfonds Nederlandse Antillen a hasi donashon di pakete di kuminda (prinsipalmente den kunuku). A sostené kabesantenan di famia ku no por a traha debí na Kabouter. Tambe a lanta un komishon ku tabata buska finansiamentu lokal pa asina kumpra remedi (riba indikashon médiko) pa esnan malu ku no tabatin moda.
Mester remarká ku Kabouter a hasi su entrada na mundu i na Kòrsou nèt na final di Promé Guera Mundial (WWl). Pues hinter mundu tabata mal prepará pa atendé ku e malesa. Pa motibu di WWl, kantidatnan grandi di fòsfat aki na Sta. Barbara no por a keda eksportá i otro aktividatnan ekonómiko manera flègtumentu di sombré tambe a sufri. Tabatin poko aktividat den haf i pobresa tabata mas agudo ku nunka. Nos suèrte tabata ku na fin di 1918 mas awaseru ku normal a kai lokual a kodusí na kosechanan grandi.
E último siman di novèmber 1918 ya tabatin indikashon fuerte ku e epidemia tabata den su último fase. E mesun métodonan di awe ta usa ku covid 19 un siglo pasá tambe tabatin éksito, esta distansia físiko, higiena personal i keda kas si bo ta malu. Amigoe den su edishon di 30 novèmber 1918 ta skibi:
“Met genoegen hebben wij deze week kunnen constateeren, dat de menigte op straat gelijk was als vroeger. De drukkere bezochte scholen, de weinige overdag gesloten huizen zijn het sprekendst bewijs, dat, zooals Dr. Waterman reeds liet weten, de ziekte tot stilstand is gekomen”.
A pidi koutela pa no mester bin un di dos buèlta di e malesa. Poko despues e mesun korant a raportá ku 250 trahadó di e mina di Santa Barbara tabatin loke ta parse simtomá di Kabouter. Dor ku mi no a mira mas menshon di e kaso aki, mi ta suponé ku no tabata trata di algu grave.
Algun mil hende infektá ku Kabouter a keda tratá na St. Elisabeth’s Gasthuis, hospital militar i den distritonan pafó di suidat. Na Westpunt so tabatin mas ku 100 hende malu, pero tur a sobrebibí. Tur esnan den kuido a hasi un gran trabou i a evitá lo peor manera den otro paisnan.
Notabel ta ku mester a hasi hopi esfuerso pa hendenan no a bai tras di kuentanan ku sierto remedi i produktonan kasero (prinsipalmente den kunuku) ku den sierto kasonan a kondusí na venenamentu di e pashènt i morto. Mundialemnte hopi hende a muri pasombra dòkternan a duna pashèntnan di grip Spañó un remedi kontra malaria ku yama quinine ounke ku no tabatin prueba ku e ta yuda.
Manera mi a bisa, e kara kontra di e malesa Kabouter tabata dr. Nathaniel Waterman. Banda di médiko (onkólogo) e tabata un pintor, konosedó di literatura mundial i músiko. E tabata hopi kerí aki. Korto despues ku Kabouter a desaparesé for di nos pais, e ta bai bèk Ulanda. Durante di Dos Guera Mundial e ta keda kapturá na Hulanda pa agentenan Nazi i mandá Kamp Westerbork. Dr. Waterman, un hudiu, a keda Kamp Westerbork te 1945 ora e a keda liberá.
Willemstad, Kòrsou
*https://alexdavidrosaria.blog/2020/04/12/awe-ta-coranavirus-pero-100-pasa-e-infekshon-kabouter-a-mata-hopi-hende-aki/


text:
Bira eksitoso dor di fiha meta den bo bida
Kiko bo ke logra den sierto aspektonan di bo bida? Por ehèmpel den bo trabou, estudio, famia o sèn? Fiha meta den bo bida. Meta ta algu ku bo ke realisá dentro di un sierto término di tempu den bo bida. Ta un deseo fuerte ku bo tin p.e. desaroyo den bo karera. Ora bo logra un meta esaki lo duna bo un sentido grandi di satisfakshon. I lo krese konfiansa den bo mes. Dikon…
Un persona ku demensia ora ku e ta agresivo
Apesar di bo esfuerso lo bo no por evitá tur biaha kondukta agresivo serka un persona ku demensia. Si bo haña bo den un kaso asin’aki? Nos tin p’abo un par di manera kon bo por trata ku esaki: Tene bo distansia i no tene Evitá diskushon i no laga bo wòrdu tenta pa kai den esaki Keda trankil i sòru pa bo famia/konosí por mira bo bon i trata ku bosnan por wak den…
Kuida bo djentenan
Mantené un bon higiena di bo boka Prevení ta mehor ku kura. Kontakto ku otro hende ta kuminsá ku un kombersashon o un smail. Bo no ta haña un di dos chèns pa hasi un promé impreshon. Djentenan bunita ta duna bo mas konfiansa den bo mes. Banda di e tratamentu na un dentista tin tambe kosnan ku bo mes por tene kuenta ku ne pa bo tin djente i un boka salu. Aki nos…
Debenan ta duna bo stres?
Bo tin debe o debenan atrasá? Esaki probablemente tin un influensia hopi grandi riba bo bida. Bo por tin stress o bo ta desesperá. Pa sòru ku e problemanan ku bo tin aworakí wòrdu solushoná i no bira pió, lo bo tin ku aktua. Nos lo duna bo un par di manera kon bo por sali for di debe: Sòru pa un resúmen: stap 1. Nota bo entrada, stap 2. Nota bo salida ku ta…
Kon Bo Ta Siña Bo Yu Trata Ku Sèn?
Muchanan ku siña trata ku sèn na un edat yòn ta disfrutá di e benefisiosonan di esaki pa restu di nan bida. Esaki ta un tarea hopi importante pa mayornan. Pero kon bo ta hasi esaki? Aki nos tin un lista p’abo kon bo por hasi esei: Trata na kuminsá duna bo yu zakgeld for di aproximadamente 7 anja Pensa kuantu sèn bo ke kuminsá dun’e. Bo por kuminsá ku por ehèmpel Nafl. 1,00. I…
Konsekuensia Di Humamentu
Si bo ta un humadó diario esaki por tin hopi peliger pa bo salu. Esaki ta bini dor di e huma ku bo ta inhalá. Pero esaki por tin hopi peliger tambe pa esun ku bo ta huma banda di dje tur dia den kas. E persona aki tin mesun chèns ku bo di haña diferente tipo di kanser. Hopi hende ta pensa ku humamentu tin solamente kanser na pulmon komo konsekuensia. Pero humamentu ta…
Kiko Bo Por Hasi Ora Nanishi Ta Kore Sanger?
Sanger por kore for di un of tur dos di buraku di nanishi. Por ta tambe ku e sanger ta bai kore den bo garganta. Kiko bo ta hasi si bo tin ku juda un hende ku esaki? Bo ta lage len su kabes un tiki pa dilanti Lage supla su nanishi un biaha hopi bon No lage supla si e kousa ku e nanishi ta kore sanger ta bini dor di posiblemente un frakshon…
Korda Hasi Bo Test! Evita Kanser Na Boka Di Matris
Kanser na boka di matris ta un tumor maligno na entrada di matris. Etipo di kanser akí ta desaroyá masha poko poko. E tèst bou di poblashonta detektá prinsipalmente e fasenan inisial. Tratando esakinan, bo taevitá ku nan ta desaroyá bira kanser na boka di matris. Infekshon di Human Papillomavirus (HPV) ta kousante di 95% di kaso dikanser na boka di matris. Mayoria di biaha, un infekshon di e vírùs akíta inofensivo. Ta mira kanser…
Bo Sa Dikon Bo Tin Ku Kou Bon Lokual Bo Kome?
Koumentu ta e prome proseso di digestion. Dor di kou bon bo ta libra bo tripanan di tin ku traha duru. Asina lo bo digesti lokual bo ta kome mas miho. Dor di kome lihe i hopi anto bo no kou sufisiente bo ta soru ku lokual bo a kome no ta wordu digeri bon i esey por trese problema pa bo. Ora ku bo ta kou bon bo ta soru ku lokual bo kome…
Tratando ku kambio den bo bida. Kon bo por hasi esaki?
Nos tur ta kriaturanan di habito. Ora nos ta hasiendo algu pa basta tempu, nos ke keda hasi e kos ey e mesun kos pa basta tempu mas. Tog kambio ta algu ku ta parti di nos bida i bo no por skapa di esaki. Un hende su bida ta yen di kambio i transishon. Kambio den trabou, kambio den un estilo di bida, etc etc. Ta importante pa bo sinja asepta kambio ja asina…


text:
Departamento di Aduana, cumpliendo cu Kiesverordening articulo 40, ta anuncia na tur su clientenan cu dia 22 di september oficinanan di Aduana, containerpoort y poort di Vrije Zone lo ta cera for di 11.30 AM.
Den caso cu tin mester di servicio di Aduana riba diabierna ta conseha tur cliente pa pidi servicio di Aduana prome cu diahuebs. Departamento di Aduana lo trata na juda mas cliente cu ta posible a base di “first come first serve”.
Tur servicio pa clientenan y publico en general lo continua normal riba dialuna 25 di september for di 7.30 or di mainta.
Departamento di Aduana Aruba ta gradici tur su clientenan y partnernan pa e comprencion y cooperacion.


text:
Tres dia di luto nacional a ser decreta pa e gobierno argentino pa e fayecimento di ex-astro di futbol, Diego Armando Maradona, cu a muri diaranson despues di a sufri un paro cardiorrespiratorio. Maradona, ken den e ultimo añanan a desempeña como director tecnico, a muri cu 60 aña di edad na su cas na Buenos Aires, unda el a bay pa su recuperacion despues di e operacion den su cabes. E noticia di e morto di Maradona a shock e mundo di futbol. E ta reconoci pa experto-, colega- y fanaticonan como e miho futbolista den historia. El a hiba un bida enfrenta cu problema di salud y di su adicionnan.
E abogado y amigo di Maradona, Matías Morla, a denuncia un posibel negligencia medico. A traves di su Twitter, Morla a denuncia e situacionnan di a hiba Maradona na su morto, pa cual ta exigi pa esaki wordo investiga te na su ultimo consecuencianan. E ta bisa cu ta inexplicabel cu durante 12 ora su amigo no haya atencion ni control di parti di e personal di salud, cu a pone yega na e final aki. E ambulans a tarda mas di mey ora pa yega, loke e ta califica como ‘una criminal idiotez’. E hecho no por ser wordo ignora y e ta bay pidi pa investiga te na final di e consecuencianan. Manera cu Maradona tabata bise: vos sos mi soldado, actúa sin piedad”, e abogado a manifesta a traves di un comunicado.
Otro hecho cu a wordo condena fuertemente pa entre otro e periodista argentino, Mauricio Luna, ta con e trahadonan di e funeraria Piner a post potret di Diego Armando Maradona den su caha di morto. E trahadonan a probecha mientras cu tabata prepara e caha di Maradona, prome cu a hib’e na Casa Rosada pa su velorio, pa saca potret hunto cu ne. Esaki a los un ola di rabia y indignacion di e pueblo argentino. Tabata di spera tambe cu e abogado di e ex-astro di futbol a lansa un ultimatum. El a afirma cu e ta bay ocupa personalmente di haya e ‘canalla’ cu a saca e potretnan ey. Tur esunnan responsabel ta bay paga pa e semehante acto di cobardia.


text:
Integridad Den Politica.
Integridad y transparencia ta dos cos cu mester wordo inculca formalmente den e mundo di politica.
Nos leynan mester wordo reforma y modifica pa por cubri y cumpli cu norma y standarte halto di etica y moralidad den tur area di gobernacion. Nos vision ta pa asegura cu integridad y transparencia gubernamental ta keda como un prioridad. E confiansa cu e pueblo di Aruba tin den nos sistema di democracia, tin hopi di ver cu e comportacion di e politiconan. Ta pesey nos mester eleva y e standardnan di control y castigo pa esnan cu no ta cumpli cu esaki.


text:
Ta conoci e situacion cu AAA (Aruba Airport Authority) tin tocante sindicato STA, FTA y e reorganisacion cu ta tumando luga y e caso den corte caminda e trahado a perde e caso aki.
Diego De Cuba, presidente di sindicato STA ta bisa cu ora AAA a bin cu pakete boluntario pa trahadornan ora di reorganisacion ‘STA ni FTA no tin nada di bisa’. Un cantidad di trahado a tuma pakete y bay.
E di dos pakete, STA a bisa cu sinta cu gerencia pa asina yega na un acuerdo cu AAA. “Mester compronde cu reorganisacion ta keda den man di gerencia, nos sa cu caminda di corte ta doloroso y nos experiencia esaki.”
Sr. De Cuba ta splica cu e plan cu tin traha ta e ‘plan social’ pa esnan cu a evita tuma e pakete boluntario, hues mantene su mes na e plan social cu sindicato STA a firma AAA.
E plan aki ta evita pa paga hende sesantia y sigur cu esaki lo cobra menos cu esnan cu a tuma e pakete prome. E ta bisa cu ta lamentabel cu a perde caso den corte, hues a duna AAA rason, pero no ta berdad cu e trahadonan cu a bay corte a haya 40% aumento.
E ta splica cu awo cu un structurs nobo, no tur hende por cay den e mesun departamento. Anto tin cu negocia of tene cuenta cu e factor aki. E tabisa cu ta trsito cu 9 trahado di sindicato a perde den corte ‘e ta un record tremendo’.
“Nos ta lamenta e bruhamento di tera pero no ta asina cu esnan cu a retira boluntariamente ta haya menos placa. Hues a dicta y locual cu tin den plan social ta bay pa trahado, nan no a haya mas cu 40%”, el a bisa.


text:
Universidat di Kòrsou ku sinku proyekto nobo di investigashon.
Organisashon Hulandes pa Investigashon Sientífiko (NWO) a asigná sinku proyekto na University of Curacao (UoC). Un di e projektonan ta bilingwismo, alfabetismo i éksito na skol den region di Karibe. E proyekto ta ehekutá pa profesor Ludo Verhoeven di Universidat di Nijmegen, profesor Ronnie Severing i doctor Liesbeth Echteld di e Algemene Faculteit di UoC. Den e proyekto lo investigá e bilingwismo, alfabetismo i éksito na skol den enseñansa básiko na Papiamentu/Hulandes na islanan Aruba, Boneiru i Kòrsou. Finansiamentu di e proyekto i e kuater otronan ta pa e Ministerio Hulandes di Enseñansa, Kultura i Siensia. Pa UoC esaki ta nifiká un impulso grandi pa investigashon sientífiko. E otro kuater proyektonan di investigashon ta trata di kultura, siudadania, patrimonio i delinkuensia.


text:
KRALENDIJK – Raquel Mercera, un persona bon konosí den komunidat Boneriano, a bai sosegá. Un hende stret, kla i raspá pa esun ku intentá algu den su direkshon. Raquel ta di e bario di Rincon, pero ta den Playa e tabata move mas tantu. Fittipaldi Pietersz: ”Mi konosé Raquel for di mucha momentu ku mi sa bai stadion na Playa pa wak wega di futbòl. E tabata sinta den tribuna parti pabou kasi te abou na e trapi. Si, mi ta kòrda bon bon. Mi sa ku e tabatin un bos i un poder komo fanátiko fuerte. Hopi konosí e tabata, e forma kon e ta ekspresá loke e ta mira, i si e no ta di akuerdo ku e situashon, e no ta spar niun energia pa e deshogá tur loke e ta deseá, pa e ta na pas ku su mes. Raquel, siendo bibá na Playa a keda un fiel fanátiko di e ekipo Real Rincon. Pena la bida papia algu malu di Real Rincon den su presensia. Mi no por kòrda kiko eksaktamente a sosodé entre ami kuné, hopi aña pasá. Loke si mi ta kòrda el a bisami: tende ki mucha, no hasi wega kumí i si bo ke bo bai bisa bo tata e tambe ta haña. Stret i kla. Sigur el a spantami. Si mi por kòrda te dia di awe, mi no a bisa mi tata nada loke el a bisami, hahaha. Tantu mi mama i mi tata semper tabata bon kuné. Tempu a pasa i Raquel a keda semper e persona ku e tabata. Tin un ‘spreekwoord’ ta bisa ‘blaffende honden bijten niet’, den kaso di Raquel ta un ‘uitzondering’. No solamente e ta ‘blaf’, sinembargo si e tin ku morde e ta hasié. E ta un persona stret, sinembargo e tabatin amor i pashon pa hopi hende. Spesialmente su famia ta nifiká hopi p’e. Simplemente e tabatin un karakter fuerte i no ta tolerá. E ta poné bo na bo lugá. Semper mi sa top’é i e ta kuminda i puntra p’ami hendenan na kas. Algun tempu pasá e kurpa no tabata asina fuerte mas, i e mester a bai Kas di Kuido pa atenshon ku mas frekuensia unda el a pasa e último añanan di su bida. Ta un proseso normal di bida ku tur hende ta yega momentu ku edat subi, i ta rekerí atenshon kontinuo. No tin duda den esei. Na diferente okashon mi tabata top’é momentu mi bai pa kubri algu di trabou na Kas di Kuido, òf bishitá un hende aya. Semper bo ta hañé sintá pegá ku entrada di Kas di Kuido. Ora mi top’é, e ta komandámi ku hopi atenshon i un sonrisa, ekspresá amor i mi ta bras’é i dun’é un sunchi. Na mes momentu kisas no ta muchu bunita, sinembargo e ta ekspresá ku e ta kuminda ami i otro hendenan ku ta huntu ku ami e ta kòrta nan un wowo, manera ta bisa. Raquel tabatin un personalidat úniko. Su kara hopi biaha tabata será, e ta gusta zundra, pero tras di e kara ei e tabata tòg un persona amabel i ku bon kurason. E sa pidimi tambe pa move kuné di un sitio pa otro. E tabata kombersá ora nos topa i tin bes e ta kontami di sierto situashon ku no ta korekto. E tin rason i no ta skonde nada. Asina ta Raquel. Tin bia ta nesesario un persona fuerte den komunidat, pa papia loke otronan tin miedu pa ekspresá. E hende por ekspresá kisas fuerte, sinembargo ta nesesario. Raquel tabata un persona ku tabata generá entrada dor di hasi diferente trabou pa habitante i komersiantenan den Playa. Entre otro un hasidó di rospondi den Playa. Djarason anochi mi a tende ku e ta malu i pa djaweps mainta mi wak riba ‘facebook’ ku el a bai sosegá. Forsa na su yunan i demas famia. Dios lo dun’é un lugá den su reino pa e sosegá na pas.
Potrèt Raquel durante parada di grandinan di Fundashon Mariadal 2019.


text:
Riba Dia di Labor, Frakshon di MAN ta reflehá riba importansia, formashon i derechi di trahadó.
Riba Dia di Labor, Frakshon di MAN ta reflehá riba importansia, formashon i derechi di trahadó.
Diariamente hende hòmber i muhénan ta sali nan kas pa duna un kontribushon na komunidat pa medio di nan labor.
Hende hòmber i muhénan ku ta sali nan kas pa sirbi i protehá.
Hende hòmber i muhénan ku ta kuida nos n’e momentu mas vulnerabel di nos bida.
Hende hòmber i muhénan ku ta traha duru pa otronan ta kómodo.
Hende hòmber i muhénan ku ta dediká mas tempu na nan trabou ku na nan mes kas i famia.
Nos mester ta agradesido i apresiá nan tur dia di nobo.
Sin embargo riba Dia di Labor nos mester para ketu tambe na esnan ku pa un motibu òf otro a pèrdè nan trabou. No pasó nan mes ke pero paso e situashon laboral na Kòrsou tin su retonan.
Hende hòmber i muhénan ku tin entusiasmo pa sigui traha i duna nan kontribushon pero ku aktualmente no por hasi esaki.
Nos enfoke riba Dia di Labor mester ta pa bini ku akshonnan konkreto pa mehorá e situashon laboral aki na Kòrsou. Asina nos mester atendé ku abusu laboral ku ta sigui al orden del dia den nos pais. Mester bini ku kampaña di informashon pa konsientisá trahadó riba nan derechonan. Tambe mester atendé ku trabounan di durashon korto ku ta kita oportunidat di e trahadó p’e sigui desaroyá den su funshon i yega na su kosnan.
Komo akshon konkreto, Frakshon di MAN, entre otro, a enkaminá e proseso pa yega na un penshun general pa tur trahadó na Kòrsou pa asina garantisá un bida digno ora baha ku penshun.
Nos enfoke mester ta tambe riba kon ta fasilitá nos hendenan pa nan forma nan mes kontinuo pa asina nan por ehersé otro trabou na momentu ku nan pèrdè nan trabou aktual.
Nos mester kuminsá prepará pa e fenómeno Futuro di Trabou (Future of Work) pa evitá mas desempleo.
Nos tur, trahadó, Gobièrnu, mundu sindikal i komunidat kompleto tin e responsabilidat pa kambia e situashon laboral ku nos tin aktualmente. Nos mester yega na e formula di oro pa logra un situashon laboral saludabel atrobe.
Asina so nos por logra ku tur hende pa medio di desaroyo di nos pais por progresá.
Frakshon di MAN ta deseá un i tur un felis i fruktífero Dia di Labor.